text:
تحریم یوخسا اؤلوم؟!
دوکتور جئری
تحریملر باشلایاندان، ایقتیصادی دوروموموز آغیرلاشیب چتینلیکله باشیمیزی دولاندیرا بیلیردیک. بیر گون قلئیچی مورتوض منی بیر قیراغا چکهرک،" ایستهییرسن اؤزونو بو فلاکتدن قورتاراسان؟" دئیه سوروشدو. سئوینجک،"چیخیش یولو اولسا، نییه ایستهمیرم!"دئدیم. الینی چیگنیمه قویوب دوز گؤزلریمین ایچینه باخاراق، "گل اؤلکهدن قاچاق یوخسا قیتلیق گلسه، باشدا سنین کیمی، منیم کیمی السیز-آیاقسیزلار اؤلهجکدیر" دئدی. اونون اؤنرگهسینه قارشی چیخسامدا، آوروپادا چکهجگیمیز کئفلردن دانیشاندا قوللاریم یانیما دوشدو. او، سؤزلرینین آردیندا آرتیردی: "آدام قاچاقچیلاری ایله دانیشمیشام. اونلار، بیزی بیر گمینین آمباریندا گیزلهدیب آوروپایا آپاراجاقلار".
اوچ گون سونرا، قاش قارالاندا لیماندا قلئیچی مورتوضون یولونو گؤزلهییردیم. هاندان-گئجدن تاپلیب گلدی. یانیندا ددهلیگی شیخ آغانی دا گتیرمیشدی! یاواشجا قولاغینا پیچیلدادیم:" بونو نمنهیه گتیرمیسن؟". آجیقلی-آجیقلی، "من ددهلیکسیز بیر یئره گئتمهرم!"دئدی. بیر ساعاتدان قاچاقچیلار دا گلیب چیخدیلار. بیزی قاییقلا بیر قوجامان گمییه گؤتوردولر. یئددی-سککیز گون امن-آمانلیق ایچینده یولچولوغوموز سوردو آنجاق بیر گون بیردن-بیره گمی چالخالانماغا باشلادی. یوخاریدان چیغیر-باغیر سسلری ائشیدیلیردی. سانکی فیرتانا اولموشدو. گمی بیرده چالخالاناندا، آراسیندا گیزلندیگیمیز یوکلر اوزهریمیزه چؤکدو.
گؤزلریمیزی آچدیغیمیزدا اؤزوموزو بیر آدادا گؤردوک. ساحیلین قوملاری اوستونه سرهلنمیش دورومدایدیق. آیاغا قالخدیق. یان-یؤرهده بیزدن باشقا کیمسه گؤرونموردو. شیخ آغا اللرینی گؤیه قووزاییب،"آللاه بیزه رحم ائلهییب. ائلهبیل تکجه بیز قورتولموشوق."دئدی. قلئیچی مورتوض بارماغی ایله اوزاغی گؤستهرهرک،"اورادا بیر مئشهلیک وار. گئدک اورایا. بلکه بیزه یاردیمجی اولان بیری تاپیلا."دئدی. آرغین-یورغون، آج-سوسوز اؤزوموزو مئشهلیگه چاتدیردیق. مئشهده کیمسه یوخ ایدی. تکجه قورد-قوش سسی ائشیدیلیردی. ایستهدیم دئییم،"ائلهبیل آدا بوشدور" دئیه بیلمهدیم. آغاجلارین باشیندان سککیز-دوققوز لوت کیشی باشیمیزا تؤکولوشوب جیدالارینی اورک-بؤیرهگیمیزه دایادیلار. آدا، وحشی آداملارین آداسی ایدی. وحشیلر هلهله ایله بیزی قبیله بؤیوگونون یانینا آپاردیلار. باشچی، هئیوهره بیر کیشی ایدی. بئلینه باغلادیغی اوت-علفدن باشقا اگنینده بیر گئییم یوخ ایدی. بیزی باشدان آیاغا سوزه-سوزه دئدی:
- گؤرونور اویغار بیر اینسانلارسیز! سیز بیلمیرسیز اؤزگهلرین تورپاغینی باسماق اولماز.
من الیمی دؤشومه باسیب سالام وئرهرک دئدیم:
- دوغرو بویورورسوز قوربان. بیزیم ایکی مین بئش یوز ایللیک اویغارلیغیمیز وار. بیز چوخ فرهنگلی بیر اینسانلاریق آنجاق بیز سیزین تورپاقلاریزی باسماق ایستهمهمیشک. تکجه گمیمیز باتیب دا ایستهمهدن بورایا دوشموشوک. سیزدن ریجا ائدیریک بیزه یاردیم ائدهسیز بو آدادان گئدک.
قبیله باشچیسی قاققاناق چکیب گولدو:
- بیزیم آدایا ایذینسیز آیاق باسان موطلق جزالاندیریلمالیدیر. آنجاق سیز اویغار، قاناجاقلی بیر اینسانلار اولدوغوز اوچون جزانی سئچمکده آزادسیز.
یالوار- یاخارا باشلادیم:
- قوربان باشقا بیر یولو یوخدور؟!
قبیله باشچیسی اؤفکهلندی:
- یوخ!..
چارهسیز قالاراق دئدیم:
- قوربان! هله جزالاریز نمنهدیر؟
قبیله باشچیسی گولومسوندو:
- تحریم و اؤلوم. هانسینی ایستهییرسیز سئچین.
قلئیچی مورتوض اورتایا آتیلدی:
- من تحریمی سئچیرم. بیز تحریمه اؤیرشمیشیک.
قبیله باشچیسی ایکی بوینو یوغون کیشییه ایشمار ائلهدی. کیشلر قلئیچی مورتوضون قوللاریندان یاپیشیب مئیدانین اورتاسینا آپاردیلار. یوزلر وحشی آدام میدانین چئورهسینه ییغیشیب باخیردیلار. کیشیلرین بیری وحشیلیکله ال آتیب قلئیچینین شالوارینی آیاغیندان چیخارتدی. اوبیریسی ایسه..
شیخ آغا دؤزه بیلمهدی:
- سیزکی بونون باشینا پیس ایش گتیریرسیز؟!- دئیه قیشقیردی.
قبیله باشچیسی گولدو:
- بیز بونا تحریم ائلهمک دئییریک، سیز نه دئییرسیز؟!
بو دانیشقلاردا ایدی. قلئیچی گلیب یانیمیزدا دایاندی. پؤرتموشدو. قبیله باشچیسی اوزونو منه توتدو.
- سن هانسینی سئچیرسن؟
تکلیفیمی بیلمک اوچون شیخ آغایا باخدیم. گؤزونو آغارتدی. بیرآز دوشوندوکدن سونرا دئدیم:
- اؤلمهیهجگم کی!..منی ده تحریم ائلهیین!
بیرآزدان منده پؤرتولموش حالدا گلیب قلئیچی مورتوضون یانیندا دایاندیم. سیرا شیخ آغایا یئتیشمیشدی. قبیله باشچیسی یئنه سوروشدو:
- سیز هانسینی سئچیرسیز؟!
شیخ آغا دؤشونو قاباغا وئرهرک قیشقیردی:
- من شرفلی اؤلومو، بو رذالته، آلچاقلیغا ترجیح وئریرم. اؤلدورون منی...
قلئیچی مورتوض، "شیخ آغا!.."دئیه باغیراراق هؤنکور-هؤنکور آغلاماغا باشلادی. گؤزلریم آجیشدی. اوتانجیمدان باشیمی آشاغی سالدیم. قبیلهنین باشچیسی بو کز دؤرد-بئش دئو کیشییه گؤز ائلهیهرک بویروق وئردی:
- شیخ آغانی اؤلونجهیه قدر تحریم ائلهیین.
گؤنده ر بؤلوم لر: حیكایه و گولمهجهلر
باهالیغین فایداسی
دوکتور
جئری
خانیم موعللیم کیلاسدا صوبحانهنین فایدالاری حاققیندا اوشاقلارا
دانیشیردی:
- گول بالالاریم!.. صوبحانه یئمهمیشدن مدرسهیه گلمهیین. بیر دورمک
پنیر-چؤرک یئییب اوستوندن ده بیر ایستیکان چای ایچسهنیز، هم یاخشی درس اوخویا
بیلرسینیز همی ده بدنیز ساغلام اولار...
بالاجا یاشار آیاغا قالخدی:
- خانیم موعللیم منیم بدنیم هامیدان بتر
ساغلامدیر!
خانیم موعللیم گولومسهدی:
- حتماً همیشه مدرسهیه گلنده صوبحانه
یئییرسن؟
بالاجا یاشار باشی "هه" دئیهرک آرتیردی:
- خانیم موعللیم! بیز سحره، ناهارا، شاما صوبحانه
یئییریک!
گؤنده ر بؤلوم لر: حیكایه و گولمهجهلر
مسئوللار اولماسایدی...
دوکتور جئری
قیرخ گونه یاخین ایدی خویلو خانیم، قلئیچی مورتوضو تحریمات ائلهییب اوزونه باخمیردی. قلئیچی مورتوض اؤنجهلری، اؤزونو بیر شئی اولمامیش کیمی گؤسترمگه چالیشسادا، گونو-گوندن آرتان ایچ فیشارین سونوجوندا، خالاسی اری- کئفلی ایسکندری آراچیلیق ائلهمگه قوناق چاغیردی. کئفلی ایسکندر ار-آروادی اوز-اوزه اوتورتدوروب درد-چورلاریندان سوروشاندا، خویلو خانیم چادیراسینین اوجونو دییشینده توتاراق اؤفکهلی-اؤفکهلی دئدی:
- ایسکندر قارداش! ائوه خرجلیک وئرمیر. دئینده بونو آل- اونو آل؛ بو قولاغیندان آلیب او بیری قولاغیندان اؤتورور...
کئفلی ایسکندر أیری-أیری قلئیچی مورتوضون اوزونه باخدی:
- دوغرو دئییر؟!
قلئیچی مورتوض باشینی آشاغی سالدی:
- گلیریم آزدیر خالا اری.. من نئجه ائلهییم؟!!
کئفلی ایسکندر یاواشجا سوروشدو:
- گلیرین نئچهدیر؟
- یارانهلی-مارانهلی بیر میلیون تومن.
- بیرررر میلیون تومنننن!.. سن بو پوللا ائوی گئچیندیره بیلمیرسن؟!!!
- ....
- حتما مدیریت ائلهمه باجارمیرسان!
- مدیریت ائلهمه؟!!
- هه مدیریت ائلهمه! سن گرهک بیلهسن آیدا بیر میلیونو نئجه خرجلهیهسن.
- بئله ایسه، منیم یئریمه مدیریت ائله گؤرهک بو پولو نئجه خرجلهیک گؤرسون؟!
کئفلی ایسکندر جیبیندن کیچیک بیر چؤرتکه چیخاردیب شاققاشاقلا حئسابلاماغا باشلادی. آرا-سیرا قلئیچی مورتوضدان سورغو دا سوروشوردو.
- اوغلوم مورتوض آیدا نئچه ائو کرایهسی وئریرسن؟
- اوچ یوز مین تومن.
- باخ اوغلوم! سن گرهک گونده اون مین تومن ائو کرایهسی اوچون قیراغا قویاسان.
- یاخشی!
- دؤرد باش عاییلهسیز. هر بیریز گونده اوچ دنه سنگک چؤرهگی یئسز، ائلهیر اون ایکی سنگک. آیری دئییشله، سن گرهک گونده اون ایکی مین تومن چؤرهک اوچون قیراغا قویاسان. طبیعیدیر سنگگی یاوان یئمک اولماز، پنیر لازیمدیر. پگاه پنیرلرینین قوطوسو بئش مین تومن دیر، یعنی سن گرهک گونده بئش مین تومن، پنیر اوچون قیراغا قویاسان. قند-چای اوچون ده، گونده ایکی مین تومن قیراغا قویسان گؤرهر. قالدی؛ برق، گاز، سو و تئلئفون پولو. گونده اوچ مین تومن ده بونلارا قیراغا قویمالیسان. بونلارین هامیسینی توپلاسان نئچه ائلر؟!
قلئیچی مورتوض بارماغیندا حئسابلاماغا باشلایینجا کئفلی ایسکندر اؤزو جاواب وئردی:
- ائلهیر اوتوز ایکی مین تومن. آیدا ائلهیر دوققوز یوز آلتمیش مین تومن.
قلئیچی مورتوض باشی ایله کئفلی ایسکندرین سؤزلرینی دوغرولادی.
- قالار بورادا سنین قیرخ مین تومنین. اودا یئتیشر ائوین خانیمینا. هر نه اولسا خانیملارین اؤزلرینه مخصوص خرجلری وار!
سؤز بورایا چاتاندا، خویلو خانیم گولومسهییب چادیرانین اوجو آغزیندان دوشدو.
آخشام باشی قلئیچی مورتوض کئفلی ایسکندرین الینی برک-برک سیخیب یولا سالاندا دئدی:
- خالا اری آللاه سندن راضی اولسون! سن اولماسایدین من نئجه ائلهیهجکدیم؟!
گؤنده ر بؤلوم لر: حیكایه و گولمهجهلر
قوربان اتی
دوکتور جئری
دونن قوربانلیق آلماق اوچون حاجی نادعلینین حاصارینا گئتمیشدیک. ماللاری بیر-بیر گؤزدن گئچیردیکدن سونرا بیر جؤنگه سئچیب قیمتینی سوروشدوق. حاجی نادعلی شاپالاق ایله جؤنگهنین یانینا تاپدایاراق دئدی:
- ماشاالله ماللارین لاپ گؤزونو سئچدیز؛ آللاه قبول ائلهسین!..
- حاجی! هله قیمتی نئچهدیر؟- دئیه سوروشدوق.
- قابیلی یوخدور، قوربانلیقدیر، ائله-بئله آپارین!
- ساغ اولون، آللاه بول ائلهسین...
- اون ایکی میلیون!
- اون ایکی میلیون؟!!
بیربیریمیزین اوزونه باخدیق. بیزیم، زور-گوج ایله توپلادیغیمیز پول ایکی میلیون دؤرد یوز مین تومن ایدی. بیلدیر، بو پولا یاخشی بیر جؤنگه آلیب، اتینی اوتوز-قیرخ ائوه پایلامیشدیق.
- حاجی موناسیب بیر مالیز یوخدور؟!
حاجی نادعلی پهیهنین دیبینه گئدیب بالاجا بیر دانانین کورهگینه دادلی بیر شاپالاق چکدی:
- بونو آپارین.. آلتی میلیون تومن!
قونشولاریمدان بیر سس چیخمادی، یئنه من دئدیم:
- یوخ حاجی! گوجوموز چاتماز، بوندان دا اوجوزو یوخدور؟!
- سیز نئچهلیگین ایستهییرسیز؟
- حاجی! بیزیم وار-یوخ ایکی میلیون دؤرد یوز مین تومن پولوموز وار. باخ گؤر، بو پولا یاخشی بیر مال وئره بیلرسن اتی اوتوز- قیرخ ائوی گؤرسون!
حاجی نادعلی قاققاناق چکیب گولدو:
- رحمتلیگن اوغلو، سیز بو پولا بیر بیزوو دا آلا بیلمزسیز!!
کور-پئشمان پهیهدن ائشیگه چیخدیق. قونشولاریم حاصاردان چیخماغا تلهسیردیلر. اوزومو حاجی نادعلییه توتوب دئدیم:
- ائله بیل، بیزلر ایلده بیر یول ات یئمگه ده تامارزی قالاجاغیق!
بو سؤزومدن حاجی نادعلی اوزلموش کیمی اولدو. بیردن الیمدن یاپیشب منی حیطین دیبینده اولان کیچیک بیر پهیهیه چکدی. قاپینی آچدی. ایچری ده یئکه بیر اینک گووشهییردی.
- پولوزا بونو آپارین!
اؤز-اؤزومه،" ائله بیل دونیادا، اؤزگهلره اورک یاندیران اینسانلاردا تاپیلیر!" دئیه دوشونهرک سوروشدوم:
- حاجی بو نئچه کیلو ات وئرر؟
- آز وئرسه یئتمیش-یئتمیش بئش کیلو ات وئرهجک!
- بو کی چوخ یاخشی دیر!.. ائله اوتوز، اوتوز بئش ائوی گؤرهر!
سئوینجک دالدان قونشولاریمی سسلهدیم. قاییتدیلار. اینگی چوخ بگندیلر. "حاجی آللاه سیزدن راضی اولسون. قاپی-قونشو قوربان بایرامی، اینگین اتیندن یئینده سیزی ده دوعا ائدهجکلر" دئیه پوللاری ساییب وئردیک. حاصادان چیخاندا، حاجی نادعلییه دؤندوم:
- حاجی! بیز قوربان گونو سحر ساعات یئددیده گلیب اینگی آپاراجاغیق.
حاجی نادعلی بیرآز دیل-دوداغین چئینهدی:
- یاخشیسی بودور سیز قوربان بایرامینا ایکی گون قالان اینگی آپاریب کسیب، پایلایاسیز!!
شاشیردیق:
- اینگی قوربان بایرامینا ایکی گون قالان کَسَک؟!
حاجی باشی ایله سؤزلریمیزی دوغرولادی:
- مگر سیز ایستهمیرسیز، قوربان بایرامی گونو قاپی-قونشوز کوفتهدن، ات شورباسیندان یئسینلر؟!
هامیمیز بیر آغیزدان، "هه..نئجه مگر؟!!" دئدیک.
حاجی نادعلی یاواشدان فیسیلدادی:
- آخی بو اینک بیرآز قوجادیر، اتی ایکی گونه آنجاق پیشَر!
گؤنده ر بؤلوم لر: حیكایه و گولمهجهلر
اؤپوش
دوکتور جئری
یاد اؤلکهده چالیشان مهندیس آغازاده آروادینا ایمئیل ووردو:
- گؤزهلیم ! بو آی دا سنه مین دولار پول گؤندرهجکدیم آنجاق بانکلاریمیز تحریم اولدوغوندان یوللایا بیلمهدیم، اونون یئرینه مین دنه اؤپوشومو قبول ائله!
بئش گون سونرا آروادی ایمئیلین جاوابیندا یازدی:
- سئوگیلیم آغازاده! اؤپوشلرین یئتیشدی. 300 دنهسینی ائو یییهسینه، 150 دنهسینی باققالا، 50 دنهسینی قصابا، 20 دنهسینی ده چؤرکچییه وئردیم نیگران اولما هله 480 اؤپوش قالیر!!
گؤنده ر بؤلوم لر: حیكایه و گولمهجهلر
برجامین نتیجهسی نه اولدو؟
دوکتور جئری
دونن ائل باغیندا گزرکن اوستاد دفترییه توش گلدیم. بیرآز نیگران اولدوم. اوستاد اؤز- اؤزونه گولوردو! ال سیخیشیب یانیندا اوتوردوقدان سونرا سوروشدوم:
- اوستاد! کئفین دورودور ها بتر گولورسن؟!
مندیل ایله گؤزلرینین یاشینی سیله-سیله دئدی:
- "برجامین نتیجهسی نه اولدو؟"دئیه دوشونوردوم بیردن گئچمیشده اوخودوغوم بیر حئکایه یادیما دوشدو ده گولمهگیم گلدی..
- نه حئکایهسی سؤیله بیزده گولک!
اوستاد گولوشونو ییغیشدیریب سؤزه باشلادی:
- حاجی توراب بتر میرتجیل بیر آدام ایدی؛ بتر ده وارلی ایدی. کندده تکجه اونون تراختورو وار ایدی. بیر گون قونشو زمیلیسی مش حسن اؤکوز ایله یئرلرینی سورنده، حاجی توراب یانینا گئدیب بیرآز میرت ائلهمک ایستهدی:
- آللاه قووت وئرسین مشدی!!
- ساغ اول حاجی! سیزده یورولمایین!
حاجی توراب بارماغی ایله زمیسیندهکی تراختورو گؤستهرهرک دئدی:
- مشدی! ایستهییرسن او تراختور سنیکی اولا؟
- نییه ایستهمیرم حاجی!.. آمما منیمکی پولوم یوخدور!
حاجی توراب گولومسهدی:
- پول لازیم دئییل مشدی!.. منیم بیر شرطیم وار، اگر اونو یئرینه یئتیرسن، تراختور سنیکی اولاجاق.
مشحسن جوت ائلهمکدن ال چکدی:
- نه شرطی ؟!
حاجی توراب، مش حسنین الیندن یاپیشیب یاخینداکی آرخین قیراغینا چکدی. کیسمه آرخین ایچینه پیسلیک ائلهمیشدی. حاجی توراب پوخو مش حسنه گؤستردی:
- باخ مشدی! بو پوخو یئسن تراختور سنینکی اولاجاق!
مش حسن قیپ-قیرمیزی اولدو:
- حاجی ظارافات ائلهییرسیز؟!!
حاجی توراب سرتجه دئدی:
- ددهمین گؤرو حاققی دوز دئیرم، شوخلوق ائلهمیرم!
مش حسن بیر تراختورا، بیر پوخا باخدی:
- آخی چوخ یئکهدیر!!
- عیبی یوخدور سن یاریسینی یئسن ده گؤرر!!
- من یئیندن سونرا، بلکه سیز سؤزوزون آلتینا ووروب تراختورو منه وئرمهدیز؟!
- یوخ.. یوخ.. من بئله ایش گؤرمهرم، من سؤزومون اوستونده دوران آدامام!
- بئله ایسه گرهک بیر کاغیذ یازیب ایکیمیزده آلتینا بارماق باساق.
پوخ یئدی کاغیذی یازیلیب آلتینا بارماقلار باسیلدی. مش حسن گؤزون یوموب پوخی یئینده حاجی توراب بؤیرو اوسته ییخیلیب گولوردو...
مش حسن تراختورون اوستونه مینیب زمیسینی سورمگه باشلایاندا حاجی توراب گولمکدن یورولوب گؤردوگو ایشدن پئشمانلیق دویماغا باشلامیشدی. یاواش-یاواش مش حسنه یاخینلاشیب یوموشاقجا دئدی:
- مشدی اولماز بارماق باسدیغیمیز کاغیذی هئچ ائلهیک، من تراختورومو ایستهییرم؟!!
مش حسن ده پئشمان اولموشجاسینا فیسیلدادی:
- نییه اولماز حاجی!..آمما بیر شرطی وار!
- نه شرطی؟!
- پوخون یاریسینی دا سیز یئیهسیز!!
...
آخشام اوستو حاجی توراب تراختورونو کنده ساری سوروردو.
گؤنده ر بؤلوم لر: حیكایه و گولمهجهلر
خبریز یوخدور!
دوکتور جئری
قهوهچی تئیمور آغانین شاگیردی چایلاری شاققاشاقلا میزین اوستونه دوزنده ائشیگده شیدیرغی یاغیش یاغیردی.
ماعاشلاردان دانیشیردیق؛ اوستاد دفتری دئییردی:
- من یازیق ایکی میلیون آیلیقلا نه ائدیم؟! ائوی گئچیندیریم؟! قیسطلاریمی وئریم؟! قیزیما جئهیز آلیم؟!
اوستاد فرهیخته اوزونتو ایله باشینی ترپهدهرک اوستاد دفترینین سؤزلرینی کسدی:
- رحمتلیگین اوغلو! من بئش میلیون آیلیقلا ائوین خرجینده قالمیشام. سن هله ایستهییرسن ایکی میلیونلا، قیسطلارینی وئریب قیز دا اره وئرهسن؟!
پروفئسور نصرالدین صؤحبته قاریشدی:
- منجه بو گون اون میلیون ماعاشلا بیر ائوی آنجاق ایداره ائتمک اولار.
من دانیشماق ایستهینده، تئیمور آغانین شاگیردی آیاق یالین صؤحبتین ایچینه قاچدی:
- آغالار باغیشلایین ها!..من فیکر ائلهییرم سیز موؤضونو بیرآز شیشیردیرسیز! نئجه یعنی ایکی میلیونلا، بئش میلیونلا، اون میلیونلا ائو گئچیندیرمک اولماز؟ من تئیمور آغادان آلان دوققوز یوز مین تومنله دؤرد باش عاییلهمی گئچیندیریرم...
اوستاد دفتری آجییا-آجییا اوزونو تئیمور آغانین شاگیردینه توتدو:
- اوغلوم اصلان! سیز اؤلموشسوز، خبریز یوخدور!
گؤنده ر بؤلوم لر: حیكایه و گولمهجهلر
یاخشی عمل
دوکتور جئری
قیام-قیامت اولموشدو. میزان-ترهزی قورولوب اینسانلارین عمللری دارتیلماقدا ایدی. سیرا شئیخآغانین آغازادهسینه یئتیشدی. حئساب-کیتاب ملگی صاندیقدان قالین بیر دفتر چیخاردیب اوخوماغا باشلادی. آغازادهنین رنگ-روفو قاچدی. ملک دفتری واراقلادیقجا اگری-اگری آغازادهیه باخیردی.
بیردن ملک:
- اشی!..سن عؤمور بویو ایختیلاسدان باشقا بیر ایش گؤرمهییبسن؟!- دئیه قیشقیردی.
آغازاده باشینی آشاغی سالدی.
ملک دفتری میزین اوستونه تاپدایاراق یئنه قیشقیردی:
- گلین بو اوغرونو آپارین جهننمه!
ایکی بوغو بورما مأمور یاخینلاشینجا آغازاده ال-آیاغا، آغلاماغا دوشدو:
- قوربان یالواریرام، دفتره یاخشی باخین..من یاخشی ایشلر ده گؤرموشم..منیم حاققیم جهننم دئییل!
ملک، آغازادهنین یالوار-یاخارییشلارینی گؤرونجه بیر آز یوموشاندی:
- باخ اوغلوم!.. ایختلاسلارینی اوخوماقدان گؤزلریم قارالدی؛ داها دفتری باخا بیلهنمهرم. عؤمرونده تکجه بیردنه خئیر عمل گؤروبسنسه دئ، سؤز وئریرم سنی جننته گؤندریم.
آغازاده درین بیر دوشونجهیه دالدیقدان سونرا دئدی:
- جاوانلیغیمدا یئتیم اوشاقلار ایدارهسینده ایستیخدام اولموشدوم. ایدارهنین رئیسی حاج آغا چوخ یاخشی بیر اینسان ایدی. آللاه آدامی ایدی. باشی آشاغی ایدی. نامازی، اوروجو، مچیدی ترک اولمازدی. آنجاق بیلیرسیز بو لعنته گلمیش شئیطان آدامی نئجه آزدیریر؟.. بیر گون آنلادیم حاج آغا شئیطانا اویوب یئتیم اوشاقلاین پوللارینی آشیرماق ایستهییر...
ملک ماراقلاندی:
- سن نئیلهدین؟.. حتما حاج آغانی امر به معروف و نهی از منکر ائلهدین؟
آغازاده درین بیر سولوق آلدیقدان سونرا دئدی:
- یوخ، قویمادیم اوغورلوق ائلهسین. پوللاری اوندان قاباق گؤتورب آرادان یوخ اولدوم.
گؤنده ر بؤلوم لر: حیكایه و گولمهجهلر
ایران میللتی آج دئییل!
دوکتور جئری
شئیخ آغا گون اورتا چاغی مسجیده گئدنده، تلویزیونون موخبیری قاباغینی کسدی:
- حاج آغا سیزدن بیر سورغو سوروشا بیلهرم؟
شئیخ آغا باشی ایله "هه" دئدی.
- آمریکانین جومهور باشقانی دونالد ترامپ دئییب: ایران میللتی آجدیر. سیزین بو سؤزه گؤره فیکریز ندیر؟
شئیخ آغا قاش-قاباغینی ساللادی:
- ترامپ آنلاماییب بئله دئییب. آمریکانین میللتی آجدیر! بیزیم میللت لاپدا توخدور. هئچ یانا گئتمیرم، من ائله اؤزومو دئییرم. دونن مشدی خوجاوئردینین ددهسینین قیرخی ایدی. ناهار دویونجا قئیمهپیلوو یئدیک، هله بیر قاپلامادا دولدوروب ائوه آپاردیم. آخشامی دا بزاز حاجی محمدعلینین قیزینین کبین کسمهسی ایدی. یئددی چئشید پیشمیش حاضیرلانمیشدی. یئریز بوش تپه-تیخلام یئدیک. قاییداندا دا یئکه بیر قاپلاما قولتوغوما وئردیلر. بوگون سحر نامازینی قیلدیقدان سونرا دا بیر آللاه بندهسی مسجیدده یاغلی چؤرک پایلادی. چوخ یئمهلی ایدی، بئش دنه یئدیم، یئددی-سککیز دنه ده ائوه آپاردیم...
موخبیر شئیخ آغانین سؤزلرینی کسدی:
- حاج آغا سیز همیشه خئیرده-شرده اولوب بیر تورلو قارنیزی دویورورسوز آمما میللتین دورومو بئله دئییل آخی!!
شئیخ آغا قاققاناق چکیب گولدو:
-هاهاها... رحمتلیگین اوغلو سن نه فیکر ائلهییرسن..میللتین دورمو بیزدن ده یاخشیراقدیر؟!
موخبیر چاش-باش اولدو:
- سیز هارادان بونو دئییرسیز؟!!
بو کز شئیخ آغا سوروشدو:
- سن بیلیرسن سوغانین کیلوسو نئچه مین تومندیر؟
- چوخ باهادیر.. اوچ مین، اوچ مین بئش یوز تومن..
- سن بیلیرسن سوغان نییه بو قدر باهادیر؟!
- ...
- بیلمیرسن من دئییم؛ سوغان بونا گؤره باهادیر، میللت بوللوجا سوغان آلیب یئییرلر ایشتاهلاری آچیلیسن آرتیقراق یئیه بیلسینلر!
موخبیر پرت اولدو:
- حاج آغا! میللتین چوخو آیدا بیر کیلو ات آلیب یئیه بیلمیر، سیز دئییرسیز: سوغان یئییرلر ایشتاهلاری آچیلسین؟!!
شئیخ آغا اگری- اگری موخبیره باخدی:
- نییه یئیه بیلمهسینلر؟.. دؤولت اوجوز اتی تؤکوب بازارا.. یئیهنه مینت!
- بئله ایسه، حاج آغا سیز آیدا نئچه کیلو ات یئییرسیز؟!
شئیخ آغا قاشلارینی چاتیب بیر آز سال-چیخدان سونرا دئدی:
- قیرخ کیلو، قیرخ بئش کیلو!
موخبیر شاشیردی:
- شوخلوق ائلهییرسیز؟!!
شئیخ آغا "یوخ" دئمک ایستهینده، بیر گنج موتورنو اونلارین یاخینلیغیندا ساخلاییب" حاج آغا! حاج آغا! دا...می یئیهسن" دئیهرک باسدی گازا.
شئیخ آغا گولومسهدی:
- ملاحیظه بویوردوز..ائله ایکی یوز اللی قیرام بو!!
گؤنده ر بؤلوم لر: حیكایه و گولمهجهلر
هر شئی باهالاشسادا...
دوکتور جئری
والیلیگین ائشیگی قالابالیق ایدی. خالق بیردن-بیره قیزمیشدی سانکی. کیمی آیاغین یئره تاپداییردی، کیمی فیشقا چالیردی، کیمی هارای تپیردی، کیمی یامان دئییردی، کیمی باشینا تاپداییردی، کیمی آغلاییردی...
والی تدریرگین-تدریرگین اوتاغیندا وار-گل ائدیردی. یاردیمچی ایچری گیردی. والی طرفینه قوشدو:
- نولوب؟!.. بورادا دا میللت باهالیق اوچون ائشیگه تؤکولوبلر می؟!
یاردیمچینین دوداق بوزمهسیندن بیر شئی آنلامایان والی اؤفکهلندی:
- سؤیله گؤروم میللت نه دئییر؟! نه ایستهییر؟!
یاردیمچی درین بیر سولوق آلدیقدان سونرا دیله گلدی:
- قوربان خالق دئییر:
چالدی- چاپدیلار قالسین اویاندا،
قاپدی-قاچدیلار قالسین اویاندا،
ایشسیزلیک، یوخسولوق، اعتیاد قالسین اویاندا...
بئنزینی،گازوییلی باهالاشدیردیز دینمهدیک!
گازی، برقی، سویو باهالاشدیردیز دینمهدیک!
ائوی، کرایهنی باهالاشدیردیز دینمهدیک!
داوانی، درمانی باهالاشدیردیز دینمهدیک!
چایی، چؤرگی باهالاشدیردیز دینمهدیک!
یاغی، دوگونو باهالاشدیردیز دینمهدیک!
اتی، تویوغو باهالاشدیردیز دینمهدیک!
یئرآلمانی، سوغانی باهالاشدیردیز دینمهدیک!
میوهنی، گؤیو باهالاشدیردیز دینمهدیک!
یاردیمچینین بوشبوغازلیغیندان دؤزومو توکهنن والی قیشقیردی:
- بئله ایسه درد-چورلاری ندیر؟!!
یاردیمچی باشینی آشاغی سالیب فیسیلدادی:
- قوربان دئییرلر: کفنی باهالاشدیردیغیزدان آیاغیمیزی اوزادیب راحات اؤله بیلمیریک!
گؤنده ر بؤلوم لر: حیكایه و گولمهجهلر
آوروپا ائششکلری نئجه یاشاییرلار؟!
دوکتور جئری
اؤلکهنین ایقتیصادی دورومو آغیرلاشماغا باشلایاندان موللا نصرالدین ائششگینین خرجینی چتینلیکله عؤهدهلهیه بیلیردی. بیر گون آخشام ائششگی یئملهینده یوموشاق-یوموشاق:
- باخ ائششک! بوگون قزئتده اوخویوردوم: آوروپا ائششکلری داندا بیر کیلو آرپا-سامان یئییرلر، بتر ده قیوراقدیرلار آمما سن داندا اوچ کیلو آرپا-سامان یئییرسن؛ بللیدیر بو گئدیشله کؤکهلیب خستهلهنهجکسن. ایجازهنله ساغلیغینی قوروماق اوچون بوندان بئله آرپا-سامانینی بیر کیلویا آزالداجاغام! – دئیه چووالی آخیرا بوشالتدی. سامانین ایچینده آرپادان ایز-توز یوخ ایدی. ائششک چاش-باش موللایا باخدی. موللا گولومسهدی. ائششک باشینی آخیرا سوخوب یئمگه باشلادی.
ائرتهسی گونو موللا ائششگه سو وئرنده دئیینیردی:
- باخ ائششک! بو گون رادیو دئییردی: آوروپا ائششکلری گونده بئش لیتر سو ایچیرلر، سنه گلینجه، گونده ییرمی لیتر سویون یاریسینی ایچیرسن یاریسینی دا یئره جالاییرسان. بونا سوْووُرقانلیق دئیرلر.
ائششک باشینی آخیرا سوخدو. موللا سوقابینا بیر گالون سو تؤکوب ائشیگه چیخدی.
اوچونجو گون موللا طؤولهنین چیراغینی ائششگه گؤستردی:
- باخ ائششک! بو گون تلویزیون آوروپادا ائششک طؤولهلرینین یوزلوک لامپ ایله ایشیقلاندیریلدیغینی گؤستریردی، باخ بیز ایسه گؤزلری کور ائلهین ایکی یوزلوک لامپ تاخمیشیق!
ائششک قولاقلارینی شوشلهدی. موللا لامپی چیخاردیب ییرمی واتلیق بیر لامپ تاخدی.
دؤردونجو گون موللا طؤولهیه گیرینجه اؤزونو یئلپیکلهمگه باشلادی:
- باخ ائششک! بو گون ائنئرژی توپلانتیسیندا سوروملولارین بیری دئییردی: آوروپادا ائششک طؤولهلرینین ایستیلیگی 17 درجهدیر. بیلیرسن بیزیم طؤولهلرین ایستیلیگی نئچهدیر؟ 35درجه!.. بونا ائنئرژی هدره وئرمک دئمزلرمی؟!..
ائششک قویروغونو بوللادی. موللا ائشیگه چیخاندا سوبانین درجهسینی صیفرین اوستونه قویدو.
بئشینجی گون موللا قاش قاباقلی ایدی:
- باخ ائششک! بو گون مئیداندا دللال دئییردی: بیزیم ائششکلر بیر گون ایشلهییب ایکی گون دینجهلنده، آوروپادا ائششکلر آلتی گون ایشلهییب تکجه بیر گون دینجهلیرلر. باخ..بوندان بئله سن ده آوروپا ائششکلری کیمی هفتهنین یئددی گونونو ایشلهملیسن هااا!
ائششک باشینی آشاغی سالدی. موللا طؤولهدن چیخیب قاپینی چیرپدی.
آلتینجی گون موللا اؤفکهلی- اؤفکهلی:
- باخ ائششک! بو گون قهوهخانا دئییردیلر: آوروپا ائششکلری گونده سککیز ساعات ایشلهییرلر. اؤز آرامیزدیر، سن گونده نئچه ساعات ایشلهییرسن؟ هئچ!.. ایکی ساعات دا ایشلهمیرسن؟ باخ! صاباحدان گونده اون ایکی ساعات ایشلهمهسن آرپا-سامانینی کسهجگم..- دئییب ائشیگه چیخدی.
یئددینجی گون موللا ائششگین آغزینا گم وورا-وورا گیلئیلهنیردی:
- باخ ائششک! ائشیتدیگیمه گؤره آوروپا ائششکلری آخشام اولدو باشلارینی یئره قویوب سحرهجن سسسیز-صداسیز یاتیرلار. من بیلمیرم سن نییه گئجهنین یاریلاری آنقیریب قونشولاری راحاتسیز ائدیرسن؟!!
...
قیرخینجی گون ایدی. بو گون موللا اینتئرنئتده اوخودوغو آوروپا ائششکلرینین داوا-درمان، بیمهسینه گؤره ائششگه دانیشاجاقدی. طؤولهیه گیردی. اؤنجه گؤردوگونه اینانا بیلمهدی آنجاق دوغرو ایدی. ائششک اوزون-اوزون اوزانیب اؤلموشدو. موللا اوزونتو ایله دئدی:
- حئیوان ائششک آوروپا ائششکلرینین یاشاییش بیچیمینه یاخشی اؤیرشمیشدی نه یازیق دوشوب اؤلدو!
گؤنده ر بؤلوم لر: حیكایه و گولمهجهلر
اوستان-ین یئنی موُدیرلرینین تجروبهلری نه قدردیر؟
دوکتور جئری
بو ایل حاجی ایسکندرین باغی یاخشی بار وئرمیشدی. آغاجلار پتیراق کیمی آلما گتیریب بوداقلاری سینماقدایدی. درمه واختی یئتیشینده، او سئوینه-سئوینه قلئیچی مورتوضون یانینا گئدیب آلمالارین درمهسی اوچون یئش-اون نفر یاخشی آلمادَرَن ایستهدی. قلئیچی مورتوض، ایشچی دللالی دیر؛ اوزاقدان-یاخیندان گلن ایشچیلره ایش تاپیب یوزدهسینی(درصدینی) آلار. قئلیچی مورتوض، حاجی ایسکندرین قولوندان یاپیشاراق اونو اوزون بوْی، ائنلی کورک، قوللو-بیلکلی، چاتماقاش بیر کیشینین یانینا آپاریب دئدی:
- آختاردیغین آدام ائله مشه نوروزعلیدیر، عاییلهسی ایله بیزیم شهره ایشلهمک اوچون قوناق گلیبلر. چوخ ایشلهین آدامدیرلار، یئددی-سککیز گونه سنین باغین دریب قورتارارلار.
حاجی ایسکندر، نوروزعلینی آشاغیدان یوخارییا سوزهرک سوروشدو:
- مشدی!..اینشاالله سیزین تجروبهنیز وار، باجاریرسیز دا نئجه آلما درهسیز؟!
مشه نوروز علی گولومسهدی:
- حاجی! بونلار نه سؤزدور؟!.. بیز اؤزوموز ائله باغچیییق. گتیرمزلیکدن بو ایل باغ-باغاتیمیزی شاختا ووردو. بیزده الیمیزی اونون-بونون قاباغینا آچمایاق دئیه گلمیشیک بورادان بئش-اوچ تومن پول آپاراق.
قلئیچی مورتوض، نوروز علینین سؤزونو کسدی:
- دوز دئییر حاجی... نوروز علینین قوْزلی کندینده اوچ-دؤرد هیکتار باغ-باغاتی وار.
حاجی ایسکندر قوْزلی کندینین آدینی ایندییهدک ائشیتمهمیشدی. اوزاق دوشموش، اوجقار بیر کند اولمالی ایدی. وئریلهجک موزد اوستونده آنلاشدیقدان سونرا حاجی ایسکندر، مشه نوروز ایله عاییلهسینی وانئته میندیریب باغا آپاردی. ماشینی کوْلانین قاباغیندا ساخلایینجا نوروزعلینین آروادی، اوچ اوغلو ایله دؤرد قیزی یئره آتلانیب یوک-یاپیتلارینی کوْلایا چکمهیه باشلایاندا حاجی ایسکندر نوروزعلییه دئدی:
- کولانین دولابیندا پیشیرمگه هرنه ایستهسهنیز وار، اوجاقدا قاپی آغزیندادیر. من گئدیرم کارخانادان سلهلری گتیرم. ایکی-اوچ گون چکر..سیز صاباحدان ایشه باشلایا بیلرسیز.
نوروز علی الینی گؤزونون اوستونه باساراق حاجی ایسکندر آرخایین ائلهییب یولا سالدی.
***
ایکی گون سونرا، حاجی ایسکندر باغا قاییداندا گؤزلرینه اینانا بیلمهدی. درمه ایشی بیتمک اوزره ایدی! آلمالار دریلیب باغین بیر نئچه یئرینده قوببالانمیشدی! بیلدیر، باغی اوْن گونده درمیشدیلر!! حاجی ایسکندر اوجا آددیملار آلما قوببالارینین بیرینه یاخینلاشدی؛ آلمالارین بیر نئچهسینی گؤتورب باخیب یئره آتدی. سونرا توْواراق ایکینجی قوببانین باشینا قاچدی، یئنه بیر- ایکی آلمانی یوْخلادی. اوچونجو قوبباییا چاتاندا رنگ-روفو ساپساری اولدو. دیزه کؤچوب یئره ییخیلدی. آلمالارین هامیسی ازیلمیش، بوزولموش، یارالانمیشدی!!
اوزاقدان بو گؤرونتو گؤرن نوروز علی آروادینا دئدی:
- حاجی ایسکندر ایشیمیزه باییلدی!
تئز اؤزلرینی حاجی ایسکندرین باشی اوستونه یئتیردیلر. آغزیندان کؤپوک گلمکده ایدی. نوروزعلینی گؤرونجه سیزیلدادی:
- آلمالارین باشینا نه اوْیون گتیریبسیز؟!..
نوروز علی شاشیردی:
- نه اوْیونو حاجی؟.. درمیشیشک دا!!
حاجی ایسکندر اینگیلدهدی:
- نئجه دردیز؟!
نوروز علی دوْشونو قاباغا وئردی:
- قاباقجا آغاجلاری سیلکهلهدیک سونرا آغاج باشیندا قالان آلمالاری چیرپیب یئره تؤکدوک!.. بیز کندیمیزده جویزلری ده ائله بئله درهریک!..
گؤنده ر بؤلوم لر: حیكایه و گولمهجهلر
تحریملردن کیملر فایدالانیرلار؟
دوکتور جئری
جومهور باشقانی خالقین ماددی دورومو ایله یاخیندان تانیش اولماق اوچون بازاردا دولانیرکن گؤزو تؤکونتولرین ایچیندن یئمیش سئچمهیه چالیشان بیر قوجا کیشییه ایلیشدی. یاخینلاشیب اؤزونو تانیتدیراراق اوزونتو ایله سوروشدو:
- عمی نه قاییریرسان؟!
قوجا زدهلنمیش یئمیشلرینی تورباسینا دولدورا- دولدورا دئیندی:
- پولوم یئمیش آلماغا یئتمیر بونا گؤره هردن گلیب بو تؤکونتولرین آراسیندان عاییلهمه یئر-یئمیش سئچیرم!
یاش باشقانین گؤزلرینده دالغالاندی:
- سوروشا بیلهرم سیزین گونلوک گلیریز نئچه مین تومن دیر؟!
- ییرمی-اوتوز مین تومن!.. بودا، ائو کرایهسی ایله پنیر-چؤرک پولونو چتین گؤرور...
باشقان بیرآز دوشوندوکدن سونرا:
- بیلمیرم، بیلیرسن یا یوخ.. آمریکا آنلاشدیغیمیز "برجام"-ین آلتینا ووروب گئنه اؤلکهمیزی تحریم ائلهمک ایستهییر، بو اوزدن مومکوندور خالقین دورومو بوندان دا یامانلاشا. اوندا سنین گلیرین نئچه اولاجاق؟!-دئیه سوروشدو.
قوجا یئرینده دیکلندی:
- بئله اولسا، منیم گونلوک گلیریم اللی- آلتمیش مین تومن اولاجاق!!
باشقان شاشیردی:
- تحریملر باشلاسا مومکوندور آغازادهلر گئنه ایختیلاس ائلهییب مملکتین پوللارینی آلتلارینا چکهلر!
- بئله اولسا، منیم ده گونلوک گلیرم یوز- یوز اللی مین تومن اولاجاق!!
- مومکوندور میللت یئمگه چؤرک تاپا بیلمهیه!!
- اوندا منیم گونلوک گلیریم ایکی یوز مین تومندن آشاجاق!!
- مومکوندور ساواش قوپا!!
- اوندا منیم گلیریم اوچ یوز مین تومن....
جومهور باشقانی اؤفکه ایله قوجانین یاخاسیندان یاپیشاراق سیلکهلهمگه باشلادی:
- دئ گؤروم سن نه ایشده چالیشیرسان میللتین ماددی دورومو یامانلاشینجا سنینکی یاخشیلاشیر؟!
قوجا کیشی دارتیناراق یاخاسینی باشقانین الیندن قورتارماغا چالیشدی:
- نییهبه بئله ائدیرسیز قوربان.. من اؤلو یویانام؟!
گؤنده ر بؤلوم لر: حیكایه و گولمهجهلر
کیمه شیکایت ائدهک؟!
دوکتور جئری
کئچن ایل حاجی محمدعلی آغا برزگر ترس آوا کندینین قیراغیندا بؤیوک بیر باغ توتموشدو. سویو باشی اوسته اولان اوجسوز-بوجاقسیز باغدا یازین، یایین، گوزون بوتون یئر- یئمیش آغاجلاری گؤرونوردو. حاجی محمدعلی باغدا چالیشارکن آغاجلارا سای سالاندا سئوینجدن چیچگی چاتلاییب او ایل یاخشی گلیر الده ائدهجگینی دوشونوردو.
یایین اورتالاریندا، بیر گون حاج محمدعلی باغا باش چکنده، باغین اورتاسیندان تیپپاتیپ سسی ائشیتدی. سس هوندور تبرزه اریک آغاجی وریندن گلیردی. حاج محمدعلی بو آغاجین اوستونده باشقا حئساب آچمیشدی. اونون فیکرینجه تکجه بو آغاجدان اوچ-دؤرد میلیون تومنلیک اریک ساتاجاق ایدی. آغاجا ساری قاچدیقدا گؤردو؛ کیمسه آغاجین آلتینا چول سالیب، آغاجی سیلکهلهییر! حاج محمدعلی آغاجین باشینا باخاندا کیمی گؤرسه ایدی یاخشی دیر؟! شیخ آغانین اوغوللوغو، قلئیچی مورتوضو!!
حاج محمدعلینین جین ووردو تپهسینه؛ سسینی آتدی باشینا:
- آخماغین بیری آخماق!.. نه غلط ائلهییرسن اوردا.. دوش آشاغی...
قلئیچی مورتوض بیر شئی ائشیتمهمیش کیمی آغاجین بوداغینی ائله سیلکهلهدی؛ یئتیشمیشلر قالسین اویاندا کالاردا تؤکولدو!
حاجی محمدعلینین دیشی دیشینی کسدی:
- دوش آشاغییا یوخسا گئدیرم کدخودانین گتیریم بورایا هااا!!
قلئیچی مورتوض گؤزونون قیراغی ایله حاج محمدعلییه باخیب یئنه ایشینی سوردوردو.
بو کز حاج محمدعلی باشقا حربه-قاداغا گلدی:
- دوشمهسن گئده جگم مامور گتیریم هااا!...
قلئیچی مورتوض بورنوندان هیسسس کیمی بیر سس چیخارداراق یئنه ایشینی سوردوردو.
بیردن حاج محمدعلینین فیکرینه بیر شئی دوشدو. قلئیچی مورتوض هر کیمدن بتر ددهلیگی شیخ آغادان قورخوردو.
حاج محمدعلی آجیقلی-آجیقلی:
- باخ!.. آغاجدان دوشمهسن گئدیرم شیخ آغایا دئییم ها!!- دئییب یولا دوزلدی.
- حاجی بیر آز دایان!!
سسلهنن قلئیچی مورتوض ایدی. ظفر گولوشو یاخیلدی حاج محمدعلینین دوداغینا. گئری دؤندو. قلئیچی مورتوض ساغ الینی گؤزلرینه کؤلگهاندیریک ائدهرک آغاجین لاپ باشینا باخاراق اوجادان قیشقیردی:
- آییی دده!..آی ددههه! باخ گؤر حاج محمدعلی آغا نه دئییر؟.. ائله بیل سننن ایشی وار!
گؤنده ر بؤلوم لر: حیكایه و گولمهجهلر
قلئیچی مورتوضون قویونو
دوکتور جئری
امنیت شوراسینین ایران علئیهینه اولان تحریملری باشلایاندان، قلئیچی مورتوض ایشینی الدن وئریب یوخسوللوغا-داریشلیغا دوشموشدو. اؤنجهلر، کوچه-بازاردان کاغیذ-کارتوْن ییغماقلا ائوینی بیر تورلو گئچیندیره بیلیردی آنجاق سون آیلاردا اللر چوخالدیقدا گوندهلیک چؤرهک پولونو بئله، چتینلیکله چیخاردا بیلیردی. اومودونو هر یئردن اوزَن مورتوض، بیر گون جاماعات نامازیندان سونرا اؤزونو مچیدین موللاسی حاج آغا نیظاما یاناشدیریب سیزیلدایا-سیزیلدایا آغیر دوروموندان دانیشاراق اوندان یاردیم دیلهدی. حاج آغا الینی مورتوض چیگنینه قویوب آتاجاسینا دئدی:
- اوغلوم! گوناهلارین هامیسی اؤزونده دیر! سن نییه بوشو- بوشونا شهرین کوچه-بازاریندا واختینی سورتوب زیبیل قابیلاری آختاریرسان؟! نییه اؤز کندیمیزده "اقتصاد مقاومتی"-یه باشلامیرسان؟!...
قلئیچی مورتوض حاج آغانین سؤزلرینی کسدی:
- حاج آغا اقتصاد مقاومتی نمنهدیر؟؟
حاج آغا نیظام ساققالینی تومارلاییب سؤزلرینه آیدینلیق وئردی:
- اقتصاد مقاومتی یعنی آزاجیق بیر سرمایه ایله بؤیوک بیر ایشی باشلایاسان!
- نئجه یعنی آغا!.. هئچ باشا دوشمورم؟ بیرآز بونو ایچ ائلهیه بیلرسن؟ آخی منیم ساوادیم کسمیر!!
- باخ! میثال اوچون: سن باشلانیشدا ائلهیه بیلرسن مثلا بیر قویون آلسان...
- آلدیم!
- قویون بئش آلتی آی سونرا بیر بالا دوغوب اولاجاق ایکی!
- اولدو ایکی!
- آلتی آی سونرا سنین قویونونلا بالاسی گئنه هرهسی بیر بالا دوغوب اولاجاقلار دؤرد.
- اولدولار دؤرد!
- ایکینجی ایل سنین دؤرد قویونون اولاجاق سککیز سونرا اون آلتی، سونرا اوتوز ایکی...
- بو حئسابلا اوچ- دؤرد ایچینده یوز قیرخ- یوز اللی باش قویونا صاحاب اولوب بؤیوک بیر چودار اولاجاغام!
موللا گولومسهدی:
- نئجه دئییرسن ائلهدیر!.. گؤردون یوخسوللوغون داشینی آتماق نه قدر راحاتدیر. بونا دئیرلر:اقتصاد مقاومتی!
سئوینجیدن قلئیچی مورتوضون چیچکلری چاتلاماقدا ایدی. حاج آغانین اللینی برکدن سیخیب آیاغا قالخدی آنجاق تئز کور-پئشمان یئره اوتوردو:
- آغا!..آخی منیم بیرجه دنه قویون آلماغا بئله پولوم یوخدور!
حاج آغا گوله-گوله جیبندن بیر تیکه کاغیذ چیخاردیب اوزهرینده نسه یازیقدان سونرا قلئیچی مورتوضا اوزاتدی:
- گئت شیخالاسلام قرض الحسنه مؤسسهسیندن آز بهرهلی بیر وام گؤتور..
قلئیچی مورتوض آغانین الینی اؤپهرک کاغیذی آلیب مچیددن چیخدی.
***
قلئیچی مورتوض قرض الحسنه وامینا قیسیر بیر قویون آلدی. ترس آوا کندینین یوخاری باشیندا شیخ آغانین یاخشی بیر قوچو وار ایدی. بو قوچ هر قویونا آتلانیردی ائکیز بالا دوغوردو. قلئیچی مورتوض بونو ائشیتجک سئویجیندن قاناد چیخارتدی سانکی. بو حئسابلا اوچ- دؤرد ایلین ایچینده اوچ – دؤرد یوز قویونو اولاجاقدی!
قلئیچی مورتوض قویونو ال آراباسینا میندیریب یولا دوشدو. شیخ آغانین ائوینه چاتیب کئف- احوالدان سونرا دئدی:
- آغا!.. سیزین قوچوزون تعریفینی ائشیتدیم. قویونومو گتیردیم خیدمتلرینه!!
شیخ آغا، قلئیچینی ایچرییه بویور ائدهرک دئدی:
- اوغلوم مورتوض! دوستلوغوموز، قوهوملوغوموز قالسین اویاندا، قوچون آتلانماغینا اون مین تومن گرهک وئرهسن ها!!
قلئیچی مورتوض الینی گؤزونون اوستونه باسینجا شیخ آغا سؤزو باشقا یئره چکدی:
- اوغلوم مورتوض! دوغوشدان مشدی خانیم نئیلهییر؟! اونودا گتیرهردین بیر آز بیزیم اوشاقلار ایله دانیشیب حؤوصلهسی آچیلاردی دا!
قلئیچینین رنگی قیزاردی:
- آنام دا سالام یئتیریر... اینشاالله سونرالار موزاحیم اولاریق!
بونلار دانیشدیقلاریندا قوچ ایشینی بیتیرمیشدی. قلئیچی مورتوض تکرار قویونو آربایا میندیریب یولا دوشَنده شیخ آغادان سوروشدو:
- آغا! من هارادان بیلیم قویون بوغاز اولوبدور؟.. اولماییبدیر؟!
- صاباح صوبح کومه گیرنده باخ قویون یاتمیشسا بوغازدیر، یوخ.. آیاق اوسته دورموشسا بوغاز دئییل!
*
ائرتهسی گون، قلئیچی مورتوض تئز یوخودان اویانیب هیجانلا کومه ساری قاچدی. باخدی گؤردو: قویون آیاق اوسته دیر!
- واخ.. توتماییب!- دئیه قلئیچی الینی دیزینه تاپدادی. آروادی خوُیلو خانیم دئدی:
- اولماسا بیر یولدا آپار!
قلئیچی مورتوض یئنه قویونو آرابایا میندیریب یولا دوشدو. شیخ آغا قویونو قوچون یانینا اؤتورمهدن دئدی:
- اوغلوم مورتوض! دوستلوغوموز، قوهوملوغوموز قالسین اویاندا، بوکز قوچون آتلانماغینا گرهک ییرمی مین تومن وئرهسن!!
قلئیچی مورتوض راضی اولدو.
ائرتهسی گون، یئنه قلئیچی مورتوض تئزدن کومه گیردیکده گؤردو: قویون یئنه آیاق اوستهدیر! اؤفکهلهنیب آغاج ایله قویون وورماق ایستهینده آروادی خوُیلو خانیم آرا گئچیب:
- اینشاالله بو کز توتار!- دئیه قلئیچینی قانع ائلهدی تکرار قویونو قوچون یانینا آپارسین.
قلئیچی یئنه قویونو آرابایا میندیریب آپاردی آنجاق بو سفر شیخ آغا،" اوغلوم مورتوض! دوستلوغوموز، قوهوملوغوموز قالسین اویاندا..." دئیه اوتوز مین تومن ایستهدی. چارا یوخ ایدی...
صاباح قلئیچی مورتوض اویاندیقدا اومودسوز- اومودسوز آروادینا دئدی:
- دور، گئت باخ گؤر قویون نه حالدادیر؟.. یاتیب یا آیاق اوستهدیر؟!!
خویلو خانیم گئدیب، باخیب گلدی:
- قویون نه یاتیب نه ده آیاق اوستهدیر؛ آرابایا مینیب سنی گؤزلهییر!!
گؤنده ر بؤلوم لر: حیكایه و گولمهجهلر


c: text/html

text:
دونیا بازاریندا نئفت قیمتلرینین آرتیق بیر مدتدیر ۵۵ دوللار جیواریندا دییشمهسی روسییادا میللی والیوتانین گوجلهنمهسینی شرطلندیریب.
آخار. آز خبر وئریر کی، بو گون سحر ساعتلاریندان نئفتین جزعی اوجوزلاشماسی دا روبلا پسیخولوژی تأثیر گؤستره بیلمهییب و موسکوا بیرژاسیندا دوللار ۶۰،۸ روبلا ائنیب. آورو دا سحر ساعتلاریندان ۰،۳۳ روبل ائنرک، ۶۳،۴۷ روبلا ساتیلیر.
ائکسپئرتلرین پروگنوزلارینا گؤره، روسییا دوللارین ۶۰ روبلدان آشاغی دوشمهسینه ایمکان وئرمیر. سبب ایسه اؤلکهنین ایخراج ائدیلهن ماللارینین مایا دیرینین اوجوزلوغونو و رقابت قابیلیتینی قوروماقدیر.
تورکییهده دوللارین کورسو دئمک اولار کی، دییشمهییب. بیر مدت اؤنجه کسکین باهالاشما ایله ۳،۵ لیرهلیک تاریخی ماکزیموما یوکسلن دوللار حاضردا ۳،۵۱ لیره جیواریندا سابیتلشمکدهدیر.
آمئریکانین ایرانا تطبیق ائتدیی سانکسییالاری گوجلهندیرمهسی، همچینین آمئریکا-ایران موناسیبتلرینده یارانان سون گونلردهکی پروبلم، همچینین یئنی پرئزیدئنت دونالد ترامپین ایرانلا نووه ساحهسینده باغلانان موقاویلهلری معناسیز آدلاندیرماسی جنوب قونشوموزدا دوللارین باهالاشماسینا سبب اولوب. اؤتن هفته ۳۹۱۰-۳۹۵۰ تومن جیواریندا دییشن دوللاردا دونندن کسکین باهالاشما اؤزونو گؤستریب. حاضردا ایراندا ۱ دوللار ۴۱۲۲ تومندیر و باهالاشما داوام ائدیر.
آذربایجاندا ایسه اؤتن گون ۱،۷۵۷۵ مانات اولان دوللار بو گون حرراجدا ۱،۷۶۲۰ ماناتا ساتیلیب.

robotstxt: allowed

filter: keep


text:
تورکیه مطبوعاتی اؤزتی 05.04.2018
یئنی شفق "بیرگه قرار وئریلدی،سوریهنین اراضی بوتؤولوگونده همفیکیریک"
تورکیه مطبوعاتی اؤزتی 05.04.2018
یئنی شفق "بیرگه قرار وئریلدی،سوریهنین اراضی بوتؤولوگونده همفیکیریک"
دولت باشقانی رجب طیب اردوغانین ائو صاحیبلیگینده پایتخت آنکارادا کئچیریلن تورکیه-روسیا-ایران اوچلو ایجلاس توپلانتیسی باشا چاتدی. اردوغان، پوتین و روحانی بیرگه بیانات وئریب. پرزیدنت اردوغان، بؤلگهده بوتون ترور تشکیلاتلارینا عینی مسافهده داورانیلماسی لازیم اولدوغونو وورغولایارکن، ایران پرزیدنتی حسن روحانی، "یارالارین اؤرتولمهسی مسئلهسینده راضیلاشدیق" دئدی. روسیا پرزیدنتی ولادیمیر پوتین ایسه، "سوریهنین اراضی بوتؤولوگونده اوچ اؤلکه همفیکیر" ایفادهسینی ایستیفاده ائتدی.
خبر تورک پوتین اردوغانین سوریه اوچون یئنی تکلیفینی آچیقلادی
دولت باشقانی رجب طیب اردوغان، روسیا پرزیدنتی ولادیمیر پوتین و ایران پرزیدنتی حسن روحانینین قاتیلدیغی اوچلو سوریه ایجلاسسی سونرا بیرگه مطبوعات کونفرانسی کئچیریلیب. پوتین، گؤروشمه زامانی پرزیدنت اردوغانین سوریه ایچینده طیبی یاردیما احتیاجی اولانلارا عاجیل یاردیم چاتدیریلماسی اوچون ایش آپاریلماسینی تکلیف ائتدیگینی و بو مسئلهده راضی قالدیقلارینی آچیقلاییب.
یئنی شفق: سوریه ایجلاسی یئکون بیاننامهسی درج اولونوب"
دولت باشقانی رجب طیب اردوغان، روسیا پرزیدنتی ولادیمیر پوتین و ایران پرزیدنتی حسن روحانینین آنکارادا حیاتا کئچیردیگی سوریه موضوعسوندا ایجلاسین سونرا بیرگه بیانات درج اولونوب. سوریه موضوعسوندا لیدرلر ایجلاسسینده، تورکیه، روسیا و ایرانین سوریهنین اراضی بوتؤولوگونون قورونماسی اوچون "ترورلا موباریزه پردهسی آلتیندا میدانچادا یئنی رئاللیقلار یارادیلماسینا دایر" هر جور تشببوسو رد ائتدیگی وورغولانیب. 3 لیدرین بیرگه بیاناتیندا، روحانینین دعوتی ایله نؤوبتی توپلانتیلارین ایراندا کئچیریلهجگی ده بؤلوشدورولوب.
صاباح ": آوروپا بیرلیگی نماینده هیاتی تورکیهیه گلهجک"
آوروپا بیرلیگی ناظیری و باش موذاکیرهجی عمر چلیک، ویزا سربستی-سی مسئلهسینده آوروپا بیرلیگی نماینده هیاتینین بو آی تورکیهیه گلهجگینی سؤیلهدی.چلیک، تورکیه بؤیوک میللت مجلیسینین خاریجی ایشلر کومیسیونوندا آپاردیغی قونوشمادا،ویزا معافیتی مسئلهسینی آوروپا بیرلیگی کومیسیونو بیرینجی باشقان یاردیمچیسی فرانس تیمرمانس ایله گؤروشدوگونو بیلدیرهرک، "اونلار بیزیم وئردیگیمیز (ویزا معافیتینه دایر) کاغیذلا باغلی تکنیکی نماینده هیاتی بو آی ایچینده تورکیهیه گؤندرهجکلر، اؤز فیکیرلرینی بیزه ایلتهجکلر" دئدی.
ایستار": تورکیهنین وئردیگی معلوماتلار سایهسینده ایکی ترور سالدیریسینی دایاندیردیق"
روسیا فدرال امنیت خیدمتینین (فسب) دیرکتورو آلکساندر بورتنیکوو، 7-جی موسکوا بین الخالق امنیت کونفرانسیندا ائتدیگی قونوشمادا،تورکیه و آمریکانین وئردیگی معلوماتلار سایهسینده اؤلکهده یئنی ایل بایرام ائتمهلرینه قارشی ایکی ترور آکتینین قارشیسینی آلدیقلارینی بیلدیریب.


text:
تورکیه بؤلگهسینین ان سویلن اؤلکهسیدیر
رجب طیب اردوغان ایسه ان سویلن لیدر…
مرکزی قرارگاهی امریکادا یئرلشن PEW آدلی تشکیلاتین آراشدیرماسینین نتیجهسینه گؤره، تورکیه بؤلگهده 10 ایل اولی ایله موقاییسهده تأثیر دایرهسینی ان چوخ آرتیران اؤلکه، جمهور باشقانی رجب طیب اردوغان ایسه ان چوخ سئویلن لیدردیر.
PEW آدلی آراشدیرما تشکیلاتی تورکیه، ایران، روسیا، سعودی عربیستانی، ایسرائیل و میصری احاته ائدن خالق آراشدیرماسی آپاردی.
آراشدیرمایا قاتیلانلارین اکثریتی تورکییه، امریکا و روسیانین بؤلگهده اوینادیغی رولون 10 ایلده کئچمیشله موقاییسهده داها بؤیوک اهمیت قازاندیغینی سؤیلهدی.
تورکیهنین کئچمیشله موقاییسهده داها بؤیوک رول گؤتوردوگونو سؤیلهینلرین نیسبتی 63 فایز اولاراق قئیده آلیندی.
روسیانین بؤلگهده گؤتوردوگو رولا مثبت یاناشدیقلارینی سؤیلهینلرین نیسبتی 35 فایز اولدوقدا، همین نیسبت امریکا اوچون 27 فایز اولدو.
بؤلگهده گؤتوردوگو رولون کئچن اون ایل ایله موقاییسهده داها چوخ آرتدیغی دوشونولن اؤلکهلر سیراسیندا تورکیه 63 فایزله بیرینجی یئری توتدو.
اردن-لی لرین 76، لبنان-لی لارین 63، تونیسلیلرین 59، ایسرائیللیلرین 33 فایزی تورکیهنین اورتا دوغو و قوزیی افریقادا نفوذونو آرتیردیغینی دوشونور.
بؤلگهده اوینادیغی رول باخیمیندان تورکیه ان مثبت یاناشیلان اؤلکه کیمی اؤن پلانا چیخیر.
آراشدیرما چرچیوهسینده بؤلگه اؤلکهلرینین لیدرلرینه نئجه یاناشدیغی دا سوال ائدیلدی.
جمهور باشقانی رجب طیب اردوغان آراشدیرما چرچیوهسینده سوال ائدیلن لیدرلر آراسیندا ان پوپولیار لیدر اولدو.
اردوغانین پوپولیارلیغی اردن-ده 66، تونیس-ده 59، لبنان-دا 42، ایسرائیل-ده ایسه 15 فایز اولاراق قئیده آلیندی.


text:
۷۱-جی کان فستیوالینین تشکیلاتچیلاری اساس مسابیقه پروگرامیندا یاریشاجاق فیلملری آچیقلاییب.
کولت. آذ خبر وئریر کی، اساس مسابیقه پرورامینا ۱۸ فیلم داخیل ائدیلیب.
خبر وئریلدیی کیمی، فستیوال ایران رئژیسسورو عسگر فرهادینین «هامینین خبری وار» آدلانان پسیخولوژی تریللئری ایله آچیلاجاق. مشهور کینو اولدوزلاری خاویئر باردمین و پنلوپا کروزون چکیلدیی فیلمده آرگنتینالی عائلهدن بحث ائدیر. اونلار بونوس-آیرسدن پنلوپانین پرسوناژینین وطنی اولان کیچیک ایسپان شهرینه یوللانیرلار. سفر بیر چوخ سیرلرین اوستونو آچان گؤزلنیلمز حادثهلرله مشایعت اولونور.
فستیوالین اساس پروگرامیندا ژان لیوک قودارین سایجا ۴۸-جی تاممئتراژلی فیلمی اولان «شکیللی کیتاب» ائکران اثری وار. کان فستیوالیندا ۸-جی دفعه ایشتیراک ائدن رژیسورون بو فیلمینده خیالی عرب اؤلکهسینین شاهزادهسیندن بحث اولونور. نفت رسورلاری توکنمیش چارهسیز شاهزاده اینقیلاب تاماشاسی قوراشدیرماق قرارینا گلیر.
اساس موسابیقه پروگرامیندا روس رژیسسورو کیریل سربرننیکووون «یای» فیلمی ده یئر آلیب. فیلم مشهور «کینو» قروپونون یارادیجیسی ویکتور تسوی و «زووپارک» قروپونون لیدری مایک ناومنکو حاقیندا چکیلیب.
کان فستیوالینین دیرئکتورو فرمو مطبوعاتا آچیقلاماسیندا فیلمینی تقدیم ائتمک اوچون رژیسورو فستیوالا دعوت ائدجکلرینی سؤیلهییب. لاکین بونو نئجه حیاتا کئچیرهجکلری هله ده قارانلیق قالیر. بئله کی، کیریل ل سربرئننیکوو بودجه وسایتلرینی منیمسهمک ایشی اوزره ائو حبسیندهدیر.
اساس پروگرامدا داها بیر ایران رژیسسورو جعفر پناهینین اکران ایشی ده وار. بو، «اوچ سیما» آدلانان پسیخولوژی فیلمدیر. آرتیق بو ایکی رژیسسورون – کیریل سربرنیکوو و جعفر پناهی - فیلمینین سئچیلمهسینی سیاسی سئچیم سایان تنقیدچیلر ده وار.
اساس پروگرامدا نماییش اولوناجاق آمریکا رژیسورو ایسپایک لینین «قارا کلانچی» فیمی کو-کلوس-کلانا دوشهن قارا دریلی پولیسدن بحث ائدیر.
فاووریتلر آراسیندا ایستفان بریزین اساس پروگرامدا یاریشاجاق «محاربهده» فیلمی ده وار.
دئوید روبئرت میتچئلین «سیلوئر لئیک اوزرینده» فیلمی میلیاردئرین معمالی قتلینی آراشدیران سم آدلی گنجدن بحث ائدیر.
بوندان باشقا اساس پروگرامدا کریستوف اونورئنین «باغیشلا، ملک»، ریوسوکئ خاماقوتینین «آساکو ۱ و ۲»، یئوا هاسونون «گونش قیزی»، تسزیا چژانکئنین «کول رنگی ان تمیز آغدیر»، خیروکادزئ کورئدانین دوکان اوولاری»، ماتئو هارروننین «ایت دامی» پاوئل پاولیکووسکینین «سویوق محاربه»، آلیسا ریرواخرین «خوشبخت لازار»، شاوکئنین «یومددین»، نادین لاباکینین «کوپئرناوم» فیلملری وار.
مؤلف کینوسوندان باشقا بو ایل کانن فستیوالیندا کوتلوی کینو دا نوماییش اولوناجاق. «سولو. اولدوز محاربهلری: تاریخچهلر» فیلمی بو قبیلدندیر.
همچینین فستیوالدا ویم وندرسین یئنی فیلمی «فرانسیسک آتا. سؤز آدامی» خصوصی نوماییشی تشکیل اولوناجاق.
خاطیرلاداق کی، بو ایل فستیوالین ژوری صدرینده آکتریسا کیت بلانشتت تمثیل اولوناجاق.»خصوصی باخیش» پروگرامیندا ایسه مونصیفلره بنیسیو دئل توررو رهبرلیک ائدجک.
«خصوصی باخیش» پروگرامیندا علی عباسینین «سرحد»، مریم بنبارکین «سوفییا»، لیوکا دونون «قیز»، آدیلخان اسسنبولاتووون «دونیانین یونگول لاقیدلیگی»، اولریک کؤلئرین «منیم اوتاغیمدا» فیلملری وار.
خاطیرلاداق کی، کانن فستیوالی مای آیینین ۸-ایندهن ۱۹-دک کئچیریلیر. اساس موکافاتی «قیزیل پالما بوداغی»دیر.


text:
۱۰:۳۰
تورکییه ییغما کومانداسینین «بارسلونا»لی اولدوزو آردا توران تانینمیش ژورنالیست بیلال مئشهیه هجوم ائدیب.
آخار. آذ خبر وئریر کی، ماکدونییا ایله حاضرلیق اویونوندان سونرا طیارهده ژورنالیسته هجوم ائدن آردا اونو تحقیر ائدیب.
آردا بیلال مئشهنین آورو-۲۰۱۶ زامانی قلمه آلدیغی «تورک فوتبالچولار پول مکافاتی ایستهییبلر» یازیسینا سرت رئاکسییا گؤسترهرک، اونا «شرفسیز» دئییب:
«بیز کیمدن پول دیلنمیشیک؟! آخی، کیم سنین کیمی شرفسیزین بو طیارهیه مینمهسینه راضیلیق وئریب؟ فاحیشه بالاسی... او یازینی سنه کیم یازدیریب؟! فوتبول کاریرامی بیتیررهم، اما شرفیمه، عائلهمه توخوناجاق هانسیسا سؤزون دئییلمهسینه ایمکان وئرمرم».
آردا بو سؤزلری دئیرکن اؤزوندن یاشجا بؤیوک اولان بیلال مئشهنین بوغازینی سیخیب، اونو وورماق ایستهینده ژورنالیستلر و دیگر فوتبولچولار اونون قارشیسینی آلیب.
همیشه مدنی داورانیشی ایله دقت چکن آردانین بو حرکتلری هر کسه شوک یاشادیب.
***
تورکییه فوتبول میللیسینین باش مشقچیسی فاتح تریم ژورنالیست بیلال مئشهیه هجوم ائدن فوتبولچو آردا تورانی مشق توپلانتیسیندان اوزاقلاشدیریب.


text:
یئر کؤکو (کئشیر) یئمک،گئجه کورلوق خستهلیگین قاباغینی آلابیلر!؟
خوی کیدز:یئر کؤکو یئمک،گئجه کورلوق خستهلیگین قاباغینی آلابیلر!؟
بیلیم سسی وئردیگی بیلگیلهره گؤره یئرکؤکوده آ ویتامینی اولدوغو اوچون بدن ده رودسپین قورماغا ضرورییات دان ساییلیر. رودسپین گؤزده ایشیغا حساس اولان حوجره لرده (سلول ها)اولار. یئر کؤکو یا باشقا آ ویتامینیندن بسین اولان یئمکلردن کیفایت قدر یئمهسک رودسپین بدن ده آزالیب و گئجه کورلوغو خسته لیینه دچار اولارییق. آرتیرمالیدیر، یئرکؤکو ،گؤرمه گوجونون (قدرتبینایی)آرتیمینا سبب اولماز! اما گئجه کورلوغا ائتکیلیدیر.


text:
فوسیل
فوسیل (لاتین دیلده: Fossilis) یانی قازینتیدان تاپیلان. ایندی کلاسیک بیلیمده فوسیل یا داشیت، اسکی دن قالمیش اثرلره دئییلیر. داش اولونموش یا داشلار آراسیندا و توپراق ایچیره تاپیلان اسکی حئیوانلار یا بیتگیلر. چوخلو اسکی ده اولان حئیوانلار یا بیتگیلر آرادان گئدر و چورویر و یئنی دن دوغال ماده اولار اما هردن اولارین نئچهسیندن بیلگیلر توپراق ایچره بیزیم اوچون قالار.
فوسیل فیزیک بیلیمینده یئر تاریخین تانیماق اوچون و یئرین هر چاغدا نجور اولماسین بیلیندیریر. و حئوانلار تانیماقدا و اولارین کامیل اولماسین و هر حئیوانین هانسی ایلده یاشامین بیلدیریر. فوسیللر گئچن میلیونلار هابئله میلاردلار ایللرده اولان ایشلری یئر اوزونده اولان حئیوانلاری و یئرین چونماقین و سولارین و توپراقین اولاریشین بیلیندیریر.
قایناقلار[دَییشدیر]
فارسیچا ویکی پدیا[۱]


text:
دونالد ترامپین حاکمیته گلمهسیندن سونرا آغ ائو آمئریکا حربچیلرینین شرقی آوروپادان چیخاریلماسی ایمکانلارینی نظردن کئچیریب.
آخار. آذ خبر وئریر کی، بو بارهده اینفورماسییانی «دئیلی بیست» قزئتی یاییب.
«ترامپین حاکمیتینین اولینده میللی تهلوکهسیزلیک شوراسینین یوکسک وظیفهلی نمایندهلریندن بیری آمئریکا اوردوسونون بیر حیسهسینی شرقی آوروپادان چیخارماغی تکلیف ائتدی. بورادا اساس مقصد روسییا پرزیدنتی ولادیمیر پوتینله یئنی موناسیبتلرین یارادیلماسی ایدی»، - مقالهده بیلدیریلیب.
قزئت تکلیفی ایرلی سورهن شخصین ترامپین ایستراتژی پلانلاشدیرما اوزره کؤمکچیسینین موعاوینی کئوین خاررینقتون اولدوغونو سؤیلهییب. خاررینقتون خصوصیله بالتیکیانی اؤلکهلردن آمئریکا اوردوسونون چکیلمهسینی ایستهییب.


text:
مَتّیٰ 8
8-نجی باب
عیسی جُزامینی شِفا بِریَر
مَرقُس 1:40-45؛ لوقا 5:12-16
1عیسی داغدان آشاق اینِنده، اولی جِماغات اُنونگ ایزینا دوشدی. 2شُل واقت جُزاما دوچار بُلان بیر آدام اُنونگ یانینا گِلیپ، دیزینا چُکوپ: «اِی، آقام، اِگِر ایسلِسِنگ، مِنی جُزامدان پَک اِدیپ بیلِرسینگ» دییدی. 3عیسی اِلینی اوزاتدی-دا، اُنگا دِگریپ: «بُلیار، پَک بُل!» دییدی. اُل آدام شو واقتدا جُزامدان شِفا تاپدی. 4سُنگرا عیسی اُنگا: «خاباردار بُل، مونی هیچ کیمه آیتماغین. یُنه گیت-ده، اُزونگی کاهینا گُرکِز و پَکلِنِندیگینگی هِمّهلِره بِلّی بُلار یالی، موسانینگ تابشیران قربانلیغینی بِر» دییدی.
رومی اَفسَرینگ ایمانی
لوقا 7:1-10
5عیسی کَفَرناحوما گیرِنده، بیر اَفسَر اُنونگ یانینا گِلیپ: 6«آقام، مِنینگ خیدماتکَریم اُیده فِلِج بُلیپ یاتیر. چِکیَن جِبریندِن یانگا قیمیلاپ-دا بیلِنُق» دیییپ یالباردی. 7عیسی اُنگا: «مِن باریپ، اُنی شِفا بِرِریم» دییدی. 8اَفسَر عیسی شِیله جُغاپ بِردی: «آقام، سِن مِنینگ اُیومه گِلمِگینگه مِن لاییق دَل. دینگه بیرجه سُز آیتسانگ بِس، مِنینگ خیدماتکَریم شِفا تاپار. 9مِن هِم حُکوم آشاغینداقی آدامدیرین، ایختییاریمدا سِربازلاریما بار. اُلارینگ بیرینه ”گیت“ دییسِم گیدیَر، باشغا بیرینه ”گِل“ دییسِم گِلیَر. خیدماتکَریمه-ده ”شونی اِت“ دییسِم اِدیَر.» 10عیسی مونی اِشیدِنده حایران قالدی. اُل ایزینا دوشوپ گِلیَنلِره: «سیزه دُغروسینی آیدیارین، مِن اسرائیلدا هِم شِیله ایمانی بار آدامی تاپمادیم. 11سیزه شونی-دا آیدیارین: گوندُغاردان و گونباتاردان کَن آداملار گِلیپ، ابراهیم، اسحاق، یعقوب بیلِن بیله آسمانینگ پاتیشاهلیغیندا بیر ساچاغینگ باشیندا اُتورارلار. 12اِمّا شاهلیغینگ میراثچی بِلِّنِنلِر داشاری، قارانگقیلیغا زینگالار. اُل یِرده آغلاما و دیش قیجیرداما بُلار» دییدی. 13عیسی اَفسَره: «بار، گیدیبِر، قُی، سانگا ایمانینگا گُرَه بُلسون!» دییدی. اُنونگ خیدماتکَری شو واقتینگ اُزونده شِفا تاپدی.
عیسی کَن مِریضلِری شِفا بِریَر
مَرقُس 1:29-34؛ لوقا 4:38-41
14عیسی پِطرُسینگ اُیونه گِلدی. اُل پِطرُسینگ قایین اِنهسینی قیزّیرما توتوپ یاتانی گُردی. 15عیسی آیالینگ اِلیندِن توتان ماحالی، اُنونگ قیزّیرماسی آیریلدی. آیال یِریندِن توروپ، عیسی خیدمات اِتمَگه باشلادی.
16شُل گون آغشام عیسانینگ یانینا دیوانالاری گِتیردیلِر. اُل هِم بیر سُز بیلِن اُلاردَکی جینلاری چیقاردی، شِیله-ده مِریضلِرینگ هِمّهسینی شِفا بِردی. 17- شونلوقدا، اِشعیا پیغامبارینگ اوستو بیلِن آیدیلان شو سُزلِر بِرجای بُلدی:
«اُل بیزینگ ناتووانلیغیمیزی اُز اوستونه آلدی و
بیزینگ دِرتلِریمیزی چِکدی.»
عیسانینگ ایزینا دوشمِک
لوقا 9:57-62
18عیسی داشینا اویشِن کَن جِماغاتی گُروپ، دِریانینگ بِیلِکی طارافینا گِچمِگی دِستور بِردی. 19شُندا دین عُلَمالارینگ بیری گِلیپ: «اُستاد، سِن نیرَه گیتسِنگ، مِن هِم سِنینگ ایزینگا دوشجِک» دییدی. 20عیسی اُنگا: «تیلکیلِرینگ جایی، قوشلارینگ کِتِکلِری باردیر، اِمّا اینسان اُغلونینگ باشینی قُیماغا-دا یِری یُقدور» دیییپ جُغاپ بِردی.
21اُنونگ باشغا بیر شَگیردی: «آقام، اِجازا بِر، اَوَّل گیدیپ، آتامی جایلاپ گِلِیین» دییدی. 22اِمّا عیسی اُنگا: «مِنینگ ایزیما دوش، قُی، اُلولِرینی اُلولِرینگ اُزلِری جایلاسینلار» دییدی.
عیسی طوفانی یاتیریار
مَرقُس 4:35-41؛ لوقا 8:22-25
23عیسی قاییقا مینِنده، شَگیرتلِری هِم اُنونگ ایزینا دوشدولِر. 24بیردِن دِریادا گویچلی قای توردی، قاییق مُوجلِره دوشدی. اِمّا عیسی اوقلاپ یاتیردی. 25شَگیرتلِری اُنی اُیاریپ: «آقام، بیزی نِجات بِر! بیز هِلَک بُلوپ باریاریس!» دییدیلِر. 26عیسی اُلارا: «نَمَه اوچین قُرقیارسینگیز، اِی، ایمانی آزلار!» دییدی. سُنگرا بیردِن اُل یِریندِن توروپ، یِله و دِریایا کَیِدی، اُل یِره کَمیل اومسوملیک بُلدی. 27اُلار حایران قالیپ: «بو نَهیلی آدامقا؟ اُنونگ سُزونه یِلِم حتّیٰ، دِریا هِم قولاق آسیار؟» دیییشدیلِر.
عیسی جینلاری چیقاریار
مَرقُس 5:1-20؛ لوقا 8:26-39
28عیسی دِریانینگ بِیلِکی کِنارینداقی جَدَریلیلِرینگ یوردونا گِلدی. اُل یِرده اُنگا ایکی دیوانا آدام دوش گِلدی. اُلار مازارچیلیقدان چیقیپ گِلیَردیلِر. اُلارینگ خاص خاطارلی بُلدیغی اوچین، اُل یِردِن هیچ کیم گِچیپ بیلمِیَردی. 29بیردِن اُلار: «اِی، خودایینگ اُغلی عیسی، سِنینگ بیزینگ بیلِن نَمه ایشینگ بار؟ بیزی واقتیندان اُنگ عاذاپ بِرمَگه گِلدینگمی؟» دیییپ قیغیریشیپ باشلادیلار. 30شُل واقت اُلاردان اوزاغراقدا اولّاقان دُنگوز سوروسی اُتلاپ یُردی. 31جینلار عیسی یالباریپ: «اِگِر بیزی کُووپ چیقارماقچی بُلسانگ، اُندا بیزی دُنگوز سوروسینه ایبِر» دییدیلِر. 32عیسی اُلارا: «بارینگ!» دییدی. شِیدیپ، اُلار آداملاردان چیقیپ، دُنگوزلارینگ ایچینه گیردیلِر. اُنسُنگ هِمّه دُنگوز سوروسی قایادان اُزلِرینی دِریایا زینگیشیپ غارق بُلدیلار. 33چُپانلار قاچیپ، شَهره گیتدیلِر. اُلار دیوانالارا نَمه بُلاندیغی باراداقی واقالارینگ هِمّهسینی خالقا گورّونگ بِردیلِر. 34سُنگرا شَهرینگ هِمّه ایلاتی عیسی بیلِن دوشوشماغا چیقدیلار. اُنی گُرِنلِرینده، اُز یورتلاریندان گیتمِگینی ایسلَپ، عیسی یالباردیلار.


text:
آمریکا پرزیدنتی دونالد ترامپ یوتا ایشتاتینین کئچمیش قوبئرناتورو جون هانتسمانی آمریکانین روسییاداکی فوق العاده و سلاحیتلی سفیری پوستونا نامیزد اولاراق ایرلی سوروب.
آخار. آذ خبر وئریر کی، بو بارهده آغ ائوین یایدیغی پرس-رئلیزده دئییلیر.
آغ ائو هانتسمانی پارلاق کاریئراسی اولان سیاستچی، دیپلمات، عینی زاماندا، بیزنئسمئن کیمی تقدیم ائدیب. او، داها اول آمریکانین سینگاپور و چیندهکی فؤوق العاده و سلاهیتلی نمایندهسی اولوب. ۲ دفعه یوتا ایشتاتینین قوبئرناتورو سئچیلهن جون هانتسمان «هیلتون»، «فورد موتور جومپانی» و «جاتئرپیللار» کیمی شیرکتلرین دیرئکتورلار شوراسینین عضوودور.


text:
نوستالژی، داها هئچ نه مصطفی جباری …
نوستالژی، داها هئچ نه…-مصطفی جباری
قیش – قار یاغان گونلر کوچه ده زوو گئدمک، سونرا جمعه گونلری کوچهمیزین باشیشنداکی مئیدانا گئدیب زوو گئدمک ان خیردا ایشیمیز اولوردو…
هئچ یادیمدان چیرخماز قار یاغمیشدی و بیز آتاملا دامیمیزی کوردیک. سونرا ائوین حیتینده ائسکیمو ائولرینه تای نئچه ائو دوزه ددیک هله یول آچدیک بیربیرینه….
حیتده بیر قارآدامی دوزدمیشدیک رحمتلیک داییم شاما ائوه گلنده اونو گؤروب قورخموشودور… و بیزه گولموک چیخمیشدی…
حیتین بوباشیندان اوباشینی زوو ائدردیک و هونر!!! بئزییردیک اؤرنک: گئده گئده گویه آتلانماق و سونرا چوخ واقت دال (…) اوسته یئره دوشمک…
اوخولا(من او زامان دییردیم میدهسه !!)گئدنده قارگوله کی طبیعی بیر اویون اولوردور اما ناغافیل بیری بویوندان قاری سالماق بئلهن! هر کسین ایشی دئیردی….
نه بیلیم شالی بیر قولاغین او یولداشان بیر قولاغین بو یولداشان وئریب سن چؤنبهلن اوتوروب سنی چکیب زوو گئدمک داها اداما یاپیشاردی…
بیر فاطماخالا طایفادا چوخ حیرسیلی بیر قیافه سی واریدی، اما هئچ اوجور دییردی. چوخ دا مئهربانی دی… سون ایلله رینده منه بیررنگیلی الجک توخوموشدور و من الجکلرلهدونیالارجا کئف ائلیییردیم…
قار یاغاندا اونو یئمک، قار یاغاندا اوخول تعطیل اولماق، آتام چیلله قارپیزی آلیب اونو نم نئچه یئره دومبلندوز بؤلنده، قیپقیرمیزی نار منه قیسمت اولاندا شهریارین شعری یادیما دوشور” کاش قایدیب ، بیرده اوشاق اولیدیم “و داها هئچ نه…
و بو قیش هله بیرسئری ده زوو گئدممیشم، یانی هئچ یادیما دوشمه ییب…
مصطفی جباری مصطفی جباری مصطفی جباری مصطفی جباری


text:
آذربایجان حربچیلری ناتو کونتینگنتی ایله بیرگه افغانیستاندا صولحون و تهلوکسیزلیین تعمین ائدیلمهسی مقصدی ایله خیدمت ائدیر.
رئپورت-اون معلوماتینا گؤره، بونو آذربایجان پرزیدنتی ایلهام علیئو بروکسلده ناتو-نون باش کاتیبی ینس ایستولتنبرگله بیرگه مطبوعات کنفرانسیندا دئییب.
"آذربایجانین ۹۴ حربچیسی ناتو حربچیلری ایله چیین-چیینه افقانیستاندا صولح و تهلوکهسیزلیگی تعمین ائتمک نامینه خیدمت ائدیر"، - دؤولت باشچیسی بیلدیریب.
ایلهام علیئو دئییب کی، آذربایجان و ناتو آرتیق بیر نئچه ایلدیر امکداشلیق ائدیر، اؤلکه ناتو-نون بیر چوخ صولحمراملی عملیاتلاریندا ایشتیراک ائدیر، حاضردا ایسه آذربایجان "قطیعتلی دستک" میسسییاسینا اؤز تؤهفهسینی وئریر.
"آذربایجان همچینین مولتیمودال ترانزیت تقدیم ائدیر و کوالیسییا قوهلرینه اؤز هاوا مکانیندان ایستیفادهیه وئریر" - دؤولت باشچیسی وورغولاییب.
"آذربایجان همچینین افغانیستان سلاحلی قوهلری اوچون مقصدلی فوندا اؤز تؤهفهسینی وئرمکدهدیر و باش کاتیبینین دئدیی کیمی، بیز صولحون، تهلوکسیزلیین و ثابیتلیین تعمین ائدیلمهسینه داها بؤیوک تؤهفه وئرمک اوچون افغانیستاندا کونتینگئنتیمیزین سایینی آرتیراجاغیق"، - ایلهام علیئو بیلدیریب.
اؤز نؤوبهسینده ناتو-نون باش کاتیبی یئنس ایستولتنبرگ "قطغیتلی دستک" میسییاسی چرچیوهسینده افغانیستاندا صولحمراملیلارین سایینی آرتیرماق حاقیندا قرارا گؤره آذربایجان پرزیدنتینه میننتدارلیغینی بیلدیریب.
پرزیدنت ایلهام علیئو همچینین وورغولاییب کی، آذربایجان ۲۰۰۴-جی ایلدهن فردی طرفداشلیق پلانینا قوشولوب و ۴ مرحلهنی باشا ووروب، بئشینجی مرحله ایسه حاضردا حیاتا کئچیریلیر.


text:
انتشار کتاب “بیاض گئجهلر” اثر داستایوفسکی به کوشش نویسنده اورمیهای
انتشار کتاب “بیاض گئجهلر” اثر داستایوفسکی به کوشش نویسنده اورمیهای
کتاب "بیاض گئجهلر" اثر فیودور داستایفسکی با ترجمه یوسف عظیمزاده و به کوشش (از الفبای کیریل) حسین واحدی نویسنده اورمیهای توسط انتشارات بوتا منتشر شد.
به گزارش یول پرس، این کتاب سومین اثر حسین واحدی بعد کتابهای “سئوگی یولچولاری” و یابانچی (اثر آلبر کامو) میباشد.
علاقهمندان میتوانند با مراجعه به کتابفروشی دورنا واقع در اورمیه، خیابان امام، روبهروی بانک صادرات، پاساژ میرداماد، طبقه پایین نسبت به تهیه این کتب اقدام نمایند.
چوخ یاخیندا یاییلاجاق: یابانچی
یاخیندا یاییلاجاق؛
آلبئرت کامونون "یابانچی" آدیندا رومانی، تورکجه ترجمهسیله یاخیندا یاییلاجاق
تورکجهیه چئویرن: حسین واحدی
یایینائوی: بوتا - اورمیه
Yaxında yayılacaq
Yabançı
Albert Kamyu
Türkcəyə çevirən: Hüseyn Vahidi
آنتون چئخوو ایله یادیگارلیق شکیل
آنتون چئخوو ایله یادیگارلیق شکیل
یازان: حسین واحدی
بیلگیسایار ایکی دفعه دینق-دینق ائتمکله، بیلدیم یئنه ده بیر ساعات قورتولدو. مانیتورون قیراغینداکی ساعاتا باخدیم. گئجه ساعات بیر ایدی. کؤچورمه هله یاری اولمامیشدی. “دیل بلاسی*” منه، ” گؤز بلاسی” اولموشدو.
بیری یوخدو دئسین، گئجهنین بو واختیندا سن فیلان سایتدان بو حیکایهنی گؤرمهسیدن نه اولاردی؟، _ اؤز- اؤزمله دئدیم.
آنجاق حیکایه دونیامیزا یئنی بیر حیکایه آرتیریم دئیه دایانمادان آنتون چئخوون اون ایللرجه بوندان اؤنجه یازدیغی حیکایهسینی حاضیرلاییب قورتارماغا ماراقلی ایدیم.
حیکایهنین آردی ...
عادی بیر آدام
عادی بیر آدام
تورکجهیه چئویریب حاضیرلایان: حسین واحدی
فرانس کافکا*، 1883-جو ایلده بیر آلمانلی عایلهده پراق شهرینده دونیایا گلدی. فرانس عایلهنین ایلکین اوشاغی ایدی. ایکی قارداشی، یئددی یاشلارینا یئتیشمهمیش دونیادان گئتمیشدیلر. اوچ باجیسی ایسه نئچه ایللر سونرا ایکینجی دونیا ساواشینین اؤلوم کمپلرینده اؤلدورولدولر. کافکانین آتاسی چوخ مذهبی و جدی ایدی. اونون بو اخلاقی آتا-بالا آراسیندا بؤیوک اختلافلارا نهدن اولدو. البته بو جدیلییی کافکانین اثرلرینده ده گؤرمک اولور.
یازینین آردی ...
ژاپونلو یازیچی هاروکی موراکامی
ژاپونلو یازیچی هاروکی موراکامی
Yaponiyalı yazıçı Haruki Murakami
حاضیرلایان: حسین واحدی
hazırlayan: Hüseyn Vahidi
هاروکی موراکامی* 1949-جو ایلده ژانویه آیینین 12سینده کییوتو شهرینده دونیایا گلمیشدیر. آتاسی بوتپرست کئشیش، آناسی ایسه ادبیات معلمی اولان هاروکی هله گنج یاشلاریندان بَری ادبیاتا مئیل گؤسترمیشدیر. اوشاقلیق دؤنهمینی اؤز اثرلرینده تئز-تئز عکس ائتدیرن یازیچی بیر چوخ مصاحبهلرینده اوشاقلیقدا آتا-آناسیندان اؤیرهندیگی گئرچکلرین اونون اوچون وازکئچیلمز اولدوغونو آچیقلامیشدیر. گنج هاروکی گنجلیگینین بؤیوک بیر بؤلومونو کوبئ [kobe] شهرینده کئچیرمیشدیر. توکییونون واسئدا بیلیمیوردونون ادبیات فاکولتهسینی بیتیرمیش یازیچی بیلیمیوردو ایللرینده اوسلوبیاتین [سبکتانیمانین] دَرین سیرلرینی اؤیرنمیش، چئشیدلی دوغما و خارجی اثرلردن رنگارنگ تصوراتلار آلمیشدیر. یازیچی گنج یاشلاریندان کیتابلارا، اؤزللیکله ده باتی [غرب] ادبیاتینا خصوصی مئیل گؤسترمیشدیر.
یازینین آردی ...
خیال پردهسی Xəyal pərdəsi
خیال پردهسی
یازار: محمدعلی ضیایی*
چئویرن: حسین واحدی
... قادین قیشیردی (بلکه ده من بئله گومان ائتمیشدیم) :
- دئدیم دا! سنه احتیاجیم یوخدو. مهیه من ائلییه بیلمهرم بو ایشی تکباشیما گؤرهم؟
تلهسیردیم، آما ماراقدان، آددیملاریم سارسیلدی. قادین، اوتوز قارلی فصیلی گؤرندن داها چوخ گنج ایدی. بوندان داها تئز یئنی چادیرا ایله دهییشه بیلهجهیی کؤهنه چادیراسینی، فرنگی قونداغین اوستونه چکمیشدی. سورتولموش پالچیقلی و دابانلی باشماقلارینی، جَمدهک کیمی یئرده سوروتلهییردی. کیشی اونا ساری آتیلیب، اوز-اوزهسینده دایاندی. ألینی قالدیردی و سانکی یئنیجه بیر مؤوضوعنو آنلاییبدیر دئیه یان یؤورهسینه باخدی. مندن سونرا بیر-ایکی نفر یولدان کئچن ده وار ایدی. یقین بیزیم اولماغیمیزین قرارینی دهییشمهیه یئترلی اولدوغو اوچون، ألینی یاواشجا قادینین چییینلرینه کیمی آشاغی ائندیریب، علاجسیزلیقلا دئدی:
حیکایهنین آردی ...
یاغیش آلتیندا پیشیک Yağış altında pişik
یاغیش آلتیندا پیشیک
یازار: ائرنئست هئمینگوئی
حاضیرلایان: حسین واحدی
مسافرخانادا ایکی آمئریکالی قالیردی. اوراداکیلاردان هئچ کیمی تانیمیردیلار. قالدیقلاری دنیز منظرهلی نؤمره ایکینجی مرتبهده ایدی. پنجرهدن پارک و ساواش قوربانلاری اوچون قویولموش آبیده گؤرونوردو. گؤز اوخشایان پارکا ایری[iri] خورما آغاجلاری، یاشیل اوتوراجاقلار بیر باشقا گؤزللیک وئریردی. یاخشی هاوا اولان کیمی هانسیسا رسام قولتوغوندا رساملیق تاختاسی ایله پارکا گلر، اوجا خورما آغاجلارا، مسافرخانایا، دنیزه تاماشا ائدر، اونلاری فیرچاسی ایله عکس ائتدیرمهیی سئوردی. ایتالیالیلار آبیدهنی گؤرمک اوچون اوزون یول گلیردیلر. بورونجدن دوزلدیلن هئیکل یاغیش آلتیندا پاریلداییردی. یاغیش یاغیر، داملالار پالما یارپاقلاریندان سوزولوردو. چینقیل یولدا سولار چوخورا آخیب گؤلمهچهلر دوزهلیردی. یاغیش آبیدهنین قارشیسینداکی بوش مئیدانچانی دؤیَجلهییردی. مئیدانین اوبیری طرفینده کافهنین قاپیسی آغزیندا قارسون دایانیب اطرافا تاماشا ائدیردی.
حیکایهنین آردی ...


text:
آوروپا کومیسییاسی تورکییه ایله باغلی ۲۰۱۸-جی ایل حساباتینی آچیقلاییب.
آخار. آذ خبر وئریر کی، یاییملانان حساباتدا تورکییهنین اینسان حاقلاری و حقوق دؤولت ساحهلرینده نهنگ آددیملارلا آوروپا بیرلییندن (آب) اوزاقلاشدیغی بیلدیریلیب.
همچینین ۲۰۱۶-جی ایل ۱۵ ایول چئوریلیش جهدیندن سونرا اؤلکهده اعلان ائدیلن فؤوق العاده وضعیتین تئز بیر زاماندا لغو ائدیلمهسی، چئوریلیش جهدی ایله باغلی ساخلانیلان و حبس ائدیلهنلرین قید-شرطسیز آزادلیغا بوراخیلماسی ایفاده ائدیلیب.
بوندان علاوه، تورکییهنین میقراسییا ایله باغلی گؤستردیی سعیلرین ده مثبت قیمتلندیریلدیی قید اولونوب.


text:
عبدالله سیلاوتیمی: سیلاوکمیسیونلرقرارلرینی قبول قیلمه یمیز
عبدالله عبدالله نینگ سیلاو تیمیگه کوره، سیلاو جریانی گه قوشیلیشلری اوچون ایلگری سوریلگن تکلیف لر یگه سیلاو کمیسیونلری منفی جواب بیرگن، شوباعث بو تیم مسووللری ایککی کمیسیون قرارلرینی قبول قیلمسلیگینی اعلان قیلدی.
عینی حالده عبدالله عبدالله سیلاو تیمی بوندن بویان یوزبیره دیگن هرقندی وضعیت ایککی کمیسیون اینیقسه جمهوررییس ذمه سیگه ایکنینی اورغوله دی.
حال بوکی افغانستان سیلاو مستقل کمیسیونی تامانیدن چهارشنبه کونی سیلاو نینگ دستلبکی نتیجه سی اعلان ایتیلیشی کوتیله دی.
بگون مطبوعات انجمنی اویوشتیرگن عبدالله عبدالله نینگ سیلاو تیم مسووللریدن بریالی ارسلای ینه بیر بار ایککی کمیسیون نی هم بیطرف بولمه گنیگه عیبلب چیقدی:"بیزنینگ نظارتچیلری میز وکیللری میز حضور سیزلیگی بیلن کمیسیون اوز ایشلریگه دوام بیرماقده، تیمی میز بعضی بیر ولایت لرده کینگ قلاب لیک یوزبیرگنی قیته سیلاو اوتکزیلیشی نی طلب قیلدی.لیکن سیلاو کمیسیونی بونگه رد جواب بیردی. شو اساسده بوگون دن باشلب سیلاو کمیسیونلری فعالیتی قانونی بولمی و اولرتامانیدن چیقه ریلگن نتیجه نی هم قبول قیلمی میز."
بوندن بیرکون آلدین مستقل سیلاو کمیسیونی عبدالله عبدالله سیلاو تیمی تامانیدن ایلگری سوریلگن شرطلر عملگه آشیریلگنی باره سیده خبر بیرگن ایدی.."کمیسیون نظریدن عبدالله عبدالله تیمی تامانیدن ایلگری سوریلگن شرط لردن بیرینچی سی، امرخیل نینگ برطرف ایتیلیشی ایدی، بوبولدی، ایکینچییسی سیلاوده اشتراک چی لرسانی ایدی، کمیسیون 7میلیوندن آشه دیب اعلان قیلگن ایدی، یازمه شکلیده ییترلیچه شرح بیریلدی، واوچینچی شرطلری هم ولایت مقیاسیده قنچه سیلاوچی بولگنی ایدی، معلومات بیریلدی، بوباره ده هم ایشانچ بیریلدی. باشقه هیچ بها نه قالمه گن، عبدالله جنابلری نینگ تیم لری تیزلیکده سیلاوجریانیگه قوشیلیب سیلاوکمیسیونی قرارلرینی قبول قیلسین"
عینی حالده پکتیکا ولایتی نینگ ولایت حاکمی سیلاو گه عاید اونگه نسبت بیریلگن آواز فایلینی ساخته بولگنینی ایتگن. همده خوست ولایتی نینگ ولایت حاکمی محیب الله صمیم سیلاو جریانیگه مفنی تاثیر قالدیره دیگن شوندی ساخته اوازلر نشر ایتلیشی الدی آلینیشی نی طلب قیلگن.بوندن بیرکون الدین عبدالله عبدالله تیمی پکتیکا حاکمی گه عاید دیب ادعا قیلینگن بیر اواز فایلینی نشر ایتگن ایدی. نشر ایتیلگن بو فایلده قلاب لیک لر باره سیده جناب حاکم و سیلاو مستقل کمیسیون نینگ سابق دارالانشا رییسی ضاوالحق امرخیل بیلن صحبت قیلگنی کورسه تیلگن.


text:
سعودییه عربیستانی حکومتی لیواندا یاشایان وطنداشلارینین بو اؤلکهنی ترک ائتمهسی یؤنونده چاغیریش ائدیب.
آخار. آذ خبر وئریر کی، رسمی ار-ریاد همچینین موختلیف اؤلکهلرده یاشایان سعودییه وطنداشلارینا دا خبردارلیق اونوانلایاراق لیوانا سفر ائتمهمهلرینی توصیه ائدیب.
قئید ائدک کی، لیوانین باش ناظری سید حریری ایرانین اونا قارشی سوی-قصد حاضرلاماسینی سبب گؤسترهرک سعودییه عربیستانیندا ایستعفا قرارینی آچیقلامیشدی.
لیوان مطبوعاتی ایسه حریرینین سعودییه عربیستانیندا حکومت عضولری طرفیندن گیروو گؤتورولدویونو یازمیشدی. مطبوعات ار-ریادین بونونلا لیوانا تضییق ائتمک ایسته دیینی وورغولامیشدی.


text:
پاتریک زوسکیند معاصر آلمان یازیچیسی، دراماتورقو و سناریستیدیر. پاتریک زوسکیند ۲۶ مارت ۱۹۴۹-جی ایلده آمباختدا ایشتارنبرگ گؤلونون یاخینلیغیندا دوغولوب. او، رژیسسور هلموت دیتل ایله مهشور "کیر رویال"، "موناکو فرانس" و "روسینی و یا کیم کیم ایله یاتدی" آدلی تلویزییا فیلیملرینه سناری یازیب. تئاتر صحنهسینده زوسکیند ایلک ناعلیتینی "کونتراباس"ی یازماقلا قازانیب. سونرا اونا دونیا شهرتی گتیرهن "عطریاتچی" (۱۹۸۵) رومانی، "گؤیرچین" (۱۹۸۷) و "جناب زومرین تاریخی" (۱۹۹۱) نووئللالارینی یازیب. حال-حاضردا گیزلی شکیلده فاصیلهلرله گاه مونحنده، گاه فرانسادا اساساً ده مانسارداندا یاشاییر. اؤزونون گیزلی حیات طرزی ایله علاقدار مصاحیبهلری، رسمی گؤروشلری تاخیره سالدیغینا گؤره آلمان مطبوعاتی اونو "ایلنجهلی آلمان ادبیاتینین کابوسو" آدلاندیریر.
آخار. آذ پاتریک زوسکیندین «درینلیک حسرتی» حکایهسینی تقدیم ائدیر:
یاخشی رسام اولان ایشتوتگارتلی گنج بیر قادینین ایلک سرگیسینده هئچ بیر پیس نیتی اولمایان، اونو اورکلندیرمک ایستهین بیر تنقیدچی دئدی:
- گؤردویونوز ایش ایستعدادلا، زوقله گؤرولوب، اما هله سیزده درینلیک چاتیشمیر.
جاوان قادین تنقیدچینین نیی نظرده توتدوغونو بیلمهدی، تئزلیکله اونون ایرادینی اونوتدو.
اما بیر گون سونرا قزئتده ائله همین تنقیدچینین رسنزییاسی چاپ اولوندو، مقالهده دئییلیردی:
«گنج رسام چوخ ایستعدادلیدی، اثرلری ده ایلک باخیشدان کیفایت قدر جلب ائدیجیدی؛ تأسف کی او اثرلرده درینلیک چاتیشمیر».
بئله اولاندا گنج قادین دوشونجهلره دالدی. او اؤز رسملرینه باخماغا، کهنه قوولوقلاردا اشلهنمهیه باشلادی.
قادین بوتون رسملرینه، ایندیکی مقامدا چکدیکلرینه تزهدن باخدی.
سونرا توش بانکالارینین آغزینی باغلادی، پرولاری سیلدی، هاوا آلماغا چیخدی.
همین آخشام او، قوناق دعوت اولونموشدو.
آداملار دئیهسن، تنقیدچینین دئدیکلرینی ازبرلمیشدیلر، یئری گلدی-گلمهدی، رسامین بؤیوک ایستعدادیندان، اونون تابلولارینین ال به ال گؤزه دین جازیبهسیندن دانیشیردیلار.
اما گنج قادین ایکینجی پلانداکی پیچیلتییا، آرخاسی اونا ساری دورانلارا دقتله قولاق آسسایدی، آییرد ائلیردی:
- اوندا درینلیک یوخدو. باخ مسئله بوندادی. ایستعدادی اولماغینا وار، اما درینلیگیسه تأسف کی یوخدو.
***
بوتون سونراکی هفتهنی گنج قادین هئچ بیر شئی چکمدی.
او دینمزجه چارپاییسیندا اوتوروب اؤزو بارهده دوشونجهلره دالمیشدی، باشیندا درین سوآلتی بورولغان کیمی بوتون باشقا فیکیرلرینی بورویوب-اودان تک بیرجه فیکیر ال چکمدن فیرلانیردی:
«منده نیه درینلیک یوخدو؟»
ایکینجی هفته قادین تزهدن چکمهیه جهد ائلدی، اما یؤندهمسیز جیزگیلردن باشقا بیر شئی آلینمادی.
بعضا حتی خیرداجا جیزگینی ده چکه بیلمیردی.
آخیردا علی ائله محکم تیترییردی کی، داها پرونو توش بانکاسینا باتیرا بیلمدی.
اوندا آغلاماغا باشلاییب قیشقیردی:
- بلی، هامیسی دوزدو، منده درینلیک یوخدو!
اوچونجو هفته اینجه صنعته دایر جیلدلری نظردن کئچیرمهیه، باشقا رساملارین اثرلرینی اؤیرنمهیه، جد-جهدله گالریالارا، موزئیلره گئتمهیه باشلادی.
او، تصویری صنعتین نظریهسینه دایر کیتابلاری دا اوخویوردو.
کیتاب ماغازاسینا گئدیب ساتیجیدان رفلرینده اولان ان درین کیتابی سوروشدو.
قادین تانیمادیغی ویتگنشتینین اثرینی آلدی، اما اوندان هئچ جور ایستیفاده ائلیه بیلمهدی.
شهر موزئییندهکی «آوروپا رسمینین ۵۰۰ ایللیی» سرگیسینده او، بدیعی تربییه معلمینین زاللاردا گزدیردیی بیر مکتب صینفینه قوشولدو.
گؤزلنیلمهدن لئوناردو داوینچینین رسملریندن بیرینین قاباغیندا ایرلی چیخیب سوروشدو:
- باغیشلایین، منه دئیه بیلرسینیزمی، بو رسمده درینلیک وار، یا یوخ؟
معلم ایستهزایلا اوزونه گولوب دئدی:
- حؤرمتلی خانیم، اگر منیمله زارافات ائلمک ایستییرسینیزسه، سحر تزدن قالخمالیسینیز –
صینیفدهکیلر ده اورکدن قهقهه چکیب گولدولر.
گنج قادینسا ائوه گئدیب آجی-آجی آغلادی.
***
همین واختدان گنج قادین گئت-گئده داها دا قریبه اولوردو. او اؤز آتئلیه سیندن دئمک اولار کی، چیخمیردی، اما بونونلا بئله ایشلهیه بیلمیردی.
شن قالماق اوچون حبلردن ایستیفاده ائلییردی، اما شنلیین اونا ندن اؤترو لازیم اولدوغونو بیلمیردی.
یورولاندا اؤز کرسلوسونداجا یاتیردی، چونکی درین یوخو قارشیسیندا دهشتدن چارپایییا اوزانماغا قورخوردو.
او هم ده ایچمهیه باشلادی، بوتون گئجهنی ده ایشیغی یانیلی قویوردو.
قادین داها چکمیردی.
بئرلیندن بیر عنتیقه ساتان زنگ ووروب اونون اوچون بیر نئچه اسکیز چکمیی خواهیش ائلینده دستهیه قیشقیردی:
- منی راحت بوراخین! منده درینلیک یوخدو!
آرابیر پلاستیلیندن نسه دوزلدیردی، اما بونلار غیری-معین، معناسیز شئیلردی.
او یالنیز بارماقلارینین اوجونو پلاستیلینله باتیریر، یا دا اوندان خیرداجا کورجیکلر دوزلدیردی. ظاهری گؤرکمی گئت-گئده پینتیلشیردی.
داها پالتارینا فیکیر وئرمیر، منزیلینی ییغیشدیرمیردی.
دوستلاری ناراحات اولدولار. اونلار دئییردیلر:
«اونا کمک ائلمک لازیمدی، ایندی بحران زولاغینا دوشوب. بو بحران یا اینسانی، یا دا یارادیجیلیق بحرانیدی، یا دا مالییه بحرانیدی. بیرینجی حالدا بیزلیک هئچ نه یوخدو، ایکینجی حالدا بحراندان اؤزو چیخمالیدی، اوچونجو حالدا بیز اونون اوچون وسایت ییغیلماسینی تشکیل ائلیه بیلریک، اما بو، شوبههسیز، اونون خوشونا گلمهیهجک».
بئلهلیکله ده دوستلاری اونونلا کیفایتلندیلر کی، اونو دعوت ائلمهیه - ناهارا، یاخود ظیافتلره چاغیرماغا باشلادیلار.
قادین هر دفعه ایشلرینین باشیندان آشدیغینی بهانه گتیریب ایمتینا ائلییردی.
اما قتییهن ایشلهمیردی، یالنیز اوتاغیندا اوتورور، گؤزلرینی یئره دیکیر، پلاستیلینی ازیشدیریردی.
***
بیر دفعه قادین اؤز-اؤزلویونده ائله اومیدسیزلییه قاپیلمیشدی کی، آخیر کی بیر دعوتی قبول ائلدی.
اوندان خوشو گلن بیر جاوان اوغلان گئجه باشا چاتاندان سونرا معلوم مقصدله یانیندا قالماق اوچون اونو ائوه آپارماق ایستییردی. قادین دئدی، شوبههسیز بونو ائلیه بیلر، چونکی اوغلان خوشونا گلیر؛ دوزدو، اوغلان اوندا درینلیین چاتیشمادیغینا حاضر اولمالیدی. جاوان اوغلان بونو ائشیدیب اؤز نیتیندن ال چکمک قرارینا گلدی. بیر واختلار چوخ یاخشی رسم چکن قادین ایندی گونلرله یوخ، ساعتلارلا سوقوط ائلییریدی.
او داها هئچ یئره چیخمیردی، داها هئچ کسی قبول ائلمیردی، حرکتسیزلیکدن کؤکلمیشدی، آلکولدان، حبلردن غیری-عادی سرعتله قوجالیردی. منزیلی چورومهیه باشلامیشدی، اؤزوندن کیف اییی گلیردی. بیر واختلار اونا اوتوز مین مارکا میراث قالمیشدی. همین پولا اوچ ایل یاشادی. او مدتده بیر دفعه نیاپولا سیاحت ائلدی، نئجه سیاحت ائلدیی کیمسهیه معلوم دئییل. اونونلا دانیشان جاوابیندا یالنیز دولاشیق دونقولتو ائشیتمیشدی.
پول توکننده قادین بوتون رسملرینی دوغراییب-دئشدی، تلویزییا قله سینه قالخیب ۱۳۹ متر هوندورلوکدن آشاغی آتیلدی. اما همین گون گوجلو کولک اسدییندن، قله نین دیبیندهکی آسفالت مئیدانچاسینا دوشمهدی، کولک اونو بوتون چلتیک تارلاسیندان کئچیریب مشهنین لاپ کنارینا آپاردی، بورادا کوکنار آغاجلارینین باشینا آتدی.
بونا باخمایاراق قادین ائله درحال یئریندهجه اؤلدو.
***
بولوار مطبوعاتی همین حادثهنی میننتدارلیقلا قاپدی.
بو جور اؤلوم، اوچوشون ماراقلی ترایکتورییاسی، صحبتین بیر واختلار بؤیوک اومیدلر وئرن، اوستهلیک یاراشیقلی گؤرکمی اولان رسام قادین بارهده گئتمهسی – بوتون بونلار یوکسک معلومات دیرلیلیینه مالیکدی.
اونون منزیلی ائله فاجعهلی وظعتدیدی کی، فوتوگرافلار اوردا بدیعی فوتولار چکه بیلدیلر: مینلرله بوش شوشه، هر یئرده داغینتی ایزلری، جیریق-جیریق ائدیلمیش تابلولار، دیوارلاردا پلاستیلین یومرولاری، حتی کونجلرده چورونتولر.
قزئتلر داها بیر قوشا صحیفه وئردیلر، اوچونجو صحیفهده یئنی معلومات درج ائلدیلر. ادبیات علاوهسینده اول خاطیرلادیغیمیز تنقیدچینین قیدلری یئرلشدیریلمیشدی، همین قیدلرده او، جاوان قادینین بو جور دهشتلی اصوللا انتهار ائتمسیله علاقدار کدرلندیینی یازیردی.
«بیر داها، - او قید ائلییردی، - بئله حادثه بیزیم، ساغ قالانلارین باشینا گلیر – بیز گنج، ایستعدادلی اینسانین اؤز دایرهسینده اؤزونو تصدیق ائلیه بیلمهمهسینین غیری-ایرادی شاهدی اولوروق. صحبت ایلک نؤوبهده اینسان ساحهسینده حیمایدارلیقدان، بدیعی ساحهده عقللی یارادیجی یاردیمدان گئدنده تکجه دؤولتین کمکی، شخصی تشببوس یئترلی دئییل. دوزدو، بوردا دئمک لازیمدی کی، بو حالدا بئله فاجعهلی سونلوغون روشیملری شئیدن اول هر حالدا فردی فردیتدهدی. چونکی اونون ایلک، هله سادلؤوه گؤرونن اثرلریندن آرتیق اؤزونمخسوس، مخصوصی بیر افئکتین الده ائدیلمهسینه، تونلارین قاریشدیریلماسی تکنیکاسینا یؤنلدیلمیش، همین داخیله ایستیقامتلنمیش، ایسپیرالشکیللی جانینا ایشلمیش او قورخودوجو ایکیلشمه، عینی زاماندا سون حدهجهن دویغولارلا دولو، اما یارادیجی آدامین اؤز شخصی قارانلیق «من»اینه قارشی آچیق-آیدین ابس اعتراض گؤزوموزه گؤرونمورمو؟ همین محو ائدیجی، آز قالا دئمک ایستییرم، درینلییه آمانسیز میلی گؤرموروکمو؟»
ترجومه: نریمان ابدوررهمانلی


text:
روسییا میللی گواردییاسینین دیرکتور معاوینی سرگئی ملیکوو اؤتن گون ایستفا وئرن رمضان عبدولاتیپووون یئرینه داغیستان رهبری تعیین ائدیله بیلر.
آخار. آذ خبر وئریر کی، بو بارهده «قاواریت مسکوا» رادیوسونا روسییا قافقاز خالقلاری کنقرسینین همصدری روسلان قوربانوو دئییب. اونون سؤزلرینه گؤره، ملیکووو بو وظیفهیه آرتیق بیر نئچه ایلدیر کی، حاضیرلاییرلار. بوندان اؤترو اونو پرزیدنتین شیمالی قفقاز فدرال دایرهسی اوزره صلاحیتلی نمایندهسی تعیین ائدیبلر.
قوربانوو بیلدیریب کی، ملیکوو اؤزو بو وظیفهدن بیر نئچه دفعه ایمتینا ائدیب:
«پرزیدنتین صلاحیتلی نمایندهسی اولماق ملیکووا رسپوبلیکانی یاخیندان تانیماق و اونون پروبلملرینی دریندن بیلمک فورصتی وئری».
قید ائدک کی، داغیستان رهبری ۷۱ یاشلی رمضان عبدولاتیپوو اؤتن گون ایستعفا وئریب. او، ایستعفاسینین سببی کیمی یاشینی گؤستریب.


text:
ویکیپدیا:آلتصفحه
آلتصفحه، اصلی صفحهدن / (ایری خط) ایله آیریلاراق یارانان باغلی صفحهلره دئییلیر. آلتصفحه یاراتماق ایمکانی آنا فضا(مقالهلر)دن باشقا بۆتون آد فضالاریندا آچیقدیر. مثلا x آدلی ایشلدن، آلت صفحه یاراتماق اۆچون [[ایشلدن:x/آلتصفحه آدی]] یوْلوندان فایدالاناراق [[ایشلدن:x/ایشلر]] کیمی آلتصفحهلر یارادا بیلر.
آلتصفحهلری هارالاردا ایشلتمک اوْلار؟[دَییشدیر]
- ایشلدن آدی فضاسی: [[ایشلدن:x/آلتصفحه آدی]]، [[ایشلدن:x/ایشلر]]
- ویکیپروژهلر
- شابلونلارین توضیحات صفحهلری: [[شابلون:شابلون آدی/doc]]، [[شابلون:Infobox_settlement/doc]]
- آرشیو صفحهلری
آلتصفحهلری هارالاردا ایشلتمک اوْلماز؟[دَییشدیر]
- آنا آد فضاسی و مقالهلر یا دا مقالهیه بنزر صفحهلر
- کوْپیرایتی نقض ائتمک هدفی ایله یازیلار


text:
آوقوستون ۹-دا و ۱۰-دا گورجوستانا یاغان لئیسان یاغیشلار و دولو اؤلکهنین بعضی بؤلگهلرینده بیر سیرا فسادلار تؤردیب.
آخار. آذ خبر وئریر کی، آخمتی رایونوندا ائولرین زیرزهمیلرینه، اجتماعی-ایاشه اوبیکتلرینه سو دولوب، خیردا صاحیبکارلارا خئیلی زیان دییب.
«حربی یول» کیمی تانینان و گورجوستانی روسییایا بیرلشدیرهن متسختا-ایستپانتسمیندا-لارس یولو گئجه ساعتلاریندا باغلانیب.
گورجوستان آوتومبیل یوللاری دئپارتامنتیندن بیلدیریلیب کی، یولدا گورجوستان، آذربایجان، اوکراینا، ایران، تورکییه و ارمنیستانا مخصوص خئیلی سایدا مینیک و یوک آوتومبیلی قالیب. آخشام و بو گون سحر ساعتلاریندا آپاریلان خیلاص ائتمه تدبیرلری نتیجهسینده آرتیق یول سئل سولارینین گتیردیی ایری داشلاردان تمیزلنیب، تورپاق اوچقونو اولان اراضیلرده تورپاقبرکیتمه تدبیرلری گؤرولوب، ماگیسترال ایستیفادهیه وئریلیب.
لئیسان یاغیشلار توریستلرین ان چوخ اوز توتدوقلاری کوبولئتی شهرینده ده جدی فسادلار تؤردیب. بعضی ائولرین بیرینجی مرتبهلری، کوچه و پروسپئکتلر سو آلتیندا قالیب. باش وئرمیش قاسیرغا نتیجهسینده و احتیاطسیزلیقدان بیر نئچه توریست دنیزده باتیب.
گورجوستانین پانکیسی درهسینده ده سئل سولاری جدی پروبلئملر یارادیب. دولو مئیوه و تروز باغلارینا خئیلی زیان ووروب.
حاضردا گورجوستان حکومتینین مووافیق ایستروکتورلاری اراضیلرده وضعیتی اؤیرنیر، تمیر-برپا ایشلری حیاتا کئچیریر.


text:
ایرانین عالی دینی لیدری علی خامنه ای سنی بلوچلارین روحانیسی مؤولوی عبدولحمید ایسماییل زهینین اؤلکهده سنیلره قارشی تطبیق ائدیلن آیری-سئچکیلیکله باغلی اونا یازدیغی مکتوبونا جواب وئریب.
آخار. آذ خبر وئریر کی، خامنه اینین مؤولوی عبدولحمیدین مکتوبونو جاوابلاندیرماسی و مسيله نین ایلک دفعه اولاراق مئدیادا ایشیقلاندیریلماسی هامی اوچون گؤزلنیلمز اولوب. مکتوبدا دئییلیر کی، اؤلکهنین دینی لیدری مؤولوی عبدولحمیدین ایسلام رسپوبلیکاسینا و حاکم سیستمه صادق قالماسیندان ممنوندور و اونا اؤز میننتدارلیغینی بیلدیریر:
«اسلام رسپوبلیکاسینین بوتون اورگان و قوروملاری دینی معاریفه و اؤلکه کونستیتوسییاسینا اساساً، ائتنیک منسوبیتیندن، سویوندان و مذهبیندن آسیلی اولمایاراق، بوتون ایران وطنداشلاری آراسیندا هر هانسی بیر آیری-سئچکیلییه و برابرسیزلییه یول وئرمکدن چکینملیدیرلر. بو اونلارین بورجودور. بیز، جدی صورتده اینانیریق کی، هامی چیین-چیینه وئریب بیر-بیرینین یانیندا اولمالی، واحید بیر جرگهده ایرلیلهیهرک مسلمان ایرانین باشی اوجالیغینی دوشونملی و اونون عزتینین قورونوب ساخلانیلماسینا چالیشمالیدیر.
حساب ائدیریک کی، وطنداشلار بو اؤلکهنین دوشمهنلرینه و اونلارین ال آلتیلارینا بو واحید بیرلیگی قیرماغا و اونلار آراسینا گیریب نیفاق سالماغا ایمکان وئرمهیهجکلر. اومید ائدیریک کی، هامیمیز ایران وطنداشلاری اولاراق ایسلام تعلیملریندن و اؤلکه کونستیتوسییاسیندان ایلهام آلاراق، اؤلکهنین اینکیشافی اوغروندا حرکت ائدجک، میللی منافعیمیزین تعمین اولونماسی و آرامیزداکی بیرلیک و وحدتین داها دا محکهملهنمهسی اوغروندا داها بؤیوک آددیملار آتاجاق، دینی و میللی وظیفهمیز قارشیسیندا اؤز رولوموزو ایفا ائدجییک».
قید ائدک کی، مؤولوی عبدولحمید ایسماییل زهین بیر مدت اؤنجه ایرانین عالی دینی لیدری علی خامنه اییه مکتوب یازاراق، سنیلره قارشی آیری-سئچکیلیین مؤوجود اولدوغونو بیلدیرمیشدی. ایران اهالیسینین ۲۰ میلیوندان چوخونو سنیلر تشکیل ائدیر.


text:
آغیز-بورون بوشلوغو، عینی زاماندا، گؤزون سئلیکلی قیشاسیندان کئچن بو ویروس خستهده ایممونیتئت سیستمینی ضعیفلهدهرک اورک بولانماسی، قوسما، قارین آغریسی و یوکسک تمپراتور، آغیز سویو ایفرازینین گلمهسی ایله موشاهیده اولونور.
بو سؤزلری آخار. آذ سایتینا بیولوژی طبابت کلینیکاسینین پئدیاتر-ائندوکرینولوق حکیمی حبیبه میرزیئوا دئییب.
«اوشاقلار آراسیندا یاییلان ویروس هاوا-دامجی یولو ایله کئچیر. کؤرپه، اساساً، ایکی یاشینا قدر اولان اوشاقلار بونو داها آغیر کئچیریر. بونا عادی حال کیمی باخماق اولماز. بونون اوچون موطلق حکیمه مراجعت اولونمالیدیر، خسته حکیم معایینهسی و نظارتی آلتیندا قالمالیدیر. عینی زاماندا بو، واختیندا معالیجه اولونمادیقدا سینیر سیستمینه تأثیر ائده بیلر، اونا گؤره ده آغیر فسادلار یاراتماسینین قارشیسی آلینمالیدیر. علاوه باکترییالارین یارانماسینا اولجهدن ایممونت سیستمینی گوجلهندیرهرک مانع اولماق لازیمدیر. بونون قارشیسی آلینماسا، دیگر خستهلیکلر یارانا بیلر. عمومیتله قورونماقدان اؤترو طبیعی قیدالانما، ایمممونیتت سیستمینین گوجلندیریلمهسی، تمیز هاوادا اولماق اساس شرطدیر. بو ویروس قیدادان کئچمیر. یولوخوجو خستهلیکدیر. ایممونیتت سیستمی ضعیف اولان اینسانلار همین ویروسون داشیییجیسی ایله اونسیتده اولاندا بو ویروسا یولوخور».
قئید ائدک کی، سون گونلر آزیاشلیلار آراسیندا اورک بولانماسی، قوسما، قارین آغریسی و یوکسک تمپراتورلا حکیمه مراجعت حاللاری آرتیب.
عنوان: باکی؛ نسیمی رایونو، سید جعفر پیشوری-۱۱۰
تلفون: (۰۱۲،۰۵۰،۰۵۵،۰۷۰) ۴۳۰ ۸۹ ۸۹


text:
میللی مجلیسین اقتصادی سیاست، صنایع و صاحیبکارلیق کومیتهسینین بو گون کئچیریلهن ایجلاسیندا «آویاسییا حاقیندا» قانونا دییشیکلیکلر ائدیلمهسی حاقیندا قانون لاییحهسی موذاکیره ائدیلیب.
پوبلیکا. آذ خبر وئریر کی، قانونا نظرده توتولان دییشیکلیکله باغلی دؤولت مولکی آویاسییا آدمینیستراسییاسینین دیرئکتورو آریف ممدوو معلومات وئریب.
او دئییب کی، سنهده دییشیکلیک بئین الخالق تشکیلاتلارین طلبلری اساسیندا باشلانیلیب:
«بو، اساساً چیکاگو کونوئنسییاسینین طلبلرینین داخیلی نورماتیو آکتلاردا اؤز عکسینی تاپماسی ایله باغلیدیر. دییشیکلیکله، اوچوشلارین تهلوکهسیزلیگی پروگرامی حاضرلانمالی و قانوندا اؤز عکسینی تاپمالیدیر».
آ.ممدوو بیلدیریب کی، حاضردا اوچوشلارین تهلوکهسیزلیگی ایله باغلی آدمینستراسییانین اوچوشلار حاقیندا قایدالاری وار:
«یئنی پرورامین حاضرلانماسیندا همین قایدالاردان ایستیفاده اولوناجاق. سؤزوگئدن پروگرامدا هئیت عضولرینین سهولریندن باش وئرهن حادثهلرین اولماماسی اوچون معین اؤزل سیستئمین یارادیلماسی دا نظرده توتولور. بیر سؤزله، آدمینستراسییانین قرارلاری یئترلی دئییل، دؤولت قانونوندا عکس اولونمالیدیر. اونا گؤره ده بو دییشیکلیک واجیبدیر. دییشیکلیک اوچوشلارین ایستاندارتلارا اویغونلوق فایزینین آرتیریلماسینا ایمکان وئرهجک».
آ.ممدوو علاوه ائدیب کی، یاخین زامانلاردا بیر سیرا ایستروکتور دییشیکلیکلری گؤزله نیلیر.


text:
کولت. آذ ایبراهیم رشیدی ساوالانین «خوروز سسی گونش شعلهسیدیر» آدلی یازیسینی تقدیم ائدیر:
کندیمیزین تکجه قبیریستانلیغیندا دئییل، خرمنلرینده و هر داشی دیبینده کول-کول اوزرلیک بیتیب. قادینلار اوزاق-اوزاق تپهلری گزیب اوزرلیک ییغیرلار. اما کند ایچینده بیتهن اوزرلیکلردن بیر چؤپ بئله درمیرلر.
بو ایشین سببینی سوروشاندا دئییرلر: «خوروز سسینی ائشیدن اوزرلیک یانار، اونا گؤره داها تأثیری قالماز».
بو اینانج هارادان دوغور؟ نیه خوروز سسی اوزرلیگی یاندیریر؟
«خوروز» سؤزونون قدیم فورماسی «قوروز» هله ده بعضی یئرلرده ایشلکدیر. «قور»، «قور" - اود و آتش، «اوز»، «اوز" - ایشیق و شعله آنلامینی وئریب. یعنی خوروز - اود ایشیغی معناسیندادیر؛ طبیعی کی، اونون سسی اوزرلیگی یاندیرار و یانیب سیچرامیش اوزرلیین هئچ بیر تأثیری اولماز.
چوخ واخت قیشین اوزون گئجهلرینده بوغدانی، مکنی ساج اوستونده قیزاردیب قووورغا یئمیشیک؛ بو سؤزجوک همن «قور» سؤزوندن یادیگار قالیب. ایندی ده چوخ یئرلرده اودون قیغیلجیم و شرارهسینه قور دئییلیر.
«قور/قور» قدیم تورکجهده گونش معناسیندا ایشلنیب. قور اوغلو و قورقود ددهنین آدلاریندا یئر سالمیش بو «قور» سؤزو ائله همین گونشله باغلیدیر. نئجه کی، خوروز سؤزونده ق حرفی خ حرفینه چئوریلیب، ائلجه ده فارسجادا یئر سالان «خورشید» و «خوراسان» کلمهلری ده قور (گونش) سؤزونون تؤرهمهسیدیر.
نخل آغاجینین محصولونا تورکجه ده قورما و یا خورما دئییلیر؛ چونکی بو میوه ایستی ایقلیملرین گونشی آلتیندا قوورولوب، اود کیمی ایستی و انرژیلی بیر میوه اولوب.
اما اود ایشیغی، گونش ایشیغی آنلامینی داشییان بو محتشم سؤزجوک نیه بو قوشا ارمغان وئریلیب؟
خوروزون باشیندا اولان پیپیکلری شکیل باخیمیندا آلووا بنزییر؛ رنگی قیزارمیش شعلهلری خاطیرلادیر و هر سحر گونش چیخدیغی آندا خوروزون سسی اوجالیر.
یعنی خوروز سسی گونش شعلهسیدیر.


text:
کلیکس چایی
کلیکس چایی (اینگیلیسجه: Kalix River، (فارسجا:رود کلیکس)، (آلمانجا:Kalixälven)، (ایتالیاجا:Kalixälven)، (روسجا:KaлиkcэлbBeH)) سوئد اؤلکهسینده یئرلشن بیر چای. اۇزونلوغو۴۵۰ کیلومتر دیر. بۇ گۆن کلیکس چاییندان ثانییهده ۲۹۰ متر مکعب سۇ آخیر. و بوتنی کؤرفزینا تؤکولور.
بیرده باخ[دَییشدیر]
ائشیک باغلانتیلار[دَییشدیر]
قارداش پروژهلرده کلیکس چایی گؤره داها آرتیق بیلگیلر تاپابیلرسینیز.
قایناقلار[دَییشدیر]
اینگیلیسجه ویکیپدیاسینین ایشلدنلری طرفیندن یارانمیش«Kalix River»، مقالهسیندن گؤتورولوبدور. (۲۲ جولای ۲۰۱۷ تاریخینده یوْخلانیلیبدیر).


text:
نوکیا ۵۸۰۰ اکسپرسمیوزیک
نوکیا ۵۸۰۰ اکسپرسمیوزیک (اینگیلیسجه: Nokia 5800 XpressMusic) فنلاندلی نوکیا شیرکتی طرفیندن تولید اوْلونان موبایل. نوکیا ۵۷۰۰-دن سوْنرا بازارا عرضه اوْلوب. بۇ جیهاز نوکیا ۵۵۳۰ اکسپرس موبایلین خلف و جدی حساب اوْلونور. حافیظه کارتی اۆچون چیخیش نظرده تۇتولوب. سیمبیان ایشلهدیم سیستمینده ایشلییر.
قایناقلار[دَییشدیر]
اینگیلیسجه ویکیپدیاسینین ایشلدنلری طرفیندن یارانمیش«Nokia 5800 XpressMusic»، مقالهسیندن گؤتورولوبدور. (۱۵ سپتامبر ۲۰۱۷ تاریخینده یوْخلانیلیبدیر).
ائشیک باغلانتیلار[دَییشدیر]
قارداش پروژهلرده نوکیا ۵۸۰۰ اکسپرسمیوزیک گؤره داها آرتیق بیلگیلر تاپابیلرسینیز.


text:
یئیین یئرییین!
آراشدیرما اوزون حیات ایله یئریمه سرعتی آراسینداکی باغلانتینی اورتایا قویدو
اوزون یاشاماق اوچون یئیین یئریمک گرک.
اینگیلترهدهکی "ایدمان طبی" ژورنالیندا یاییملانان بیر آراشدیرما اوزون حیات ایله یئریمه سرعتی آراسینداکی باغلانتینی اورتایا قویدو.
اینگیلیس و استرالیالی بیلیم اینسانلاری، یئیین یئرییهن انسانلارین اورک خستلیگینه یاخالانما ریسکینین بؤیوک میقداردا آزالدیغینی آچیقلادی.
یئیین یئرییهن ۶۰ یاش اوستو اینسانلارین اورک خستهلیکلریندن اؤلوم ریسکینین یوزده ۵۳ آشاغی دوشدویو گؤرولدو.
آراشدیرماچیلار ساعاتدا ۵ ایله ۷ کیلومتر سرعتین یئترلی اولدوغونو دئییر.
آماجین، اورک ریتمینی سرعتلهندیرمک اولدوغونو دئیهن حکیملر ایسه، آزجا ترلنهجک قدر یئیین یئریمهیی توصیه ائدیر.
اینگیلیس آراشدیرماچیلار، گونده ان آز ۳۰ دقیقه ایدمان ائتمک و ساغلیقلی بسلنمه ایله عمرون ۱۰ ایل اوزادیلابیلهجگینی بیلدیریر.


text:
دیگر اؤلکهلرله علاقهلرینین گئنیشلندیریلمهسی نینکی ایرانین سئچیمیدیر، حتی قلوبال تهلوکسیزلیین تعمین اولونماسیندان ایرلی گلن ضرورتدیر.
آپا- نین معلوماتینا گؤره، بونو بوگونکو آندیچمه مراسیمیندن سونرا ایرانین ۱۲-جی پرئزیدئنتی حسن روحانی بیلدیریب.
"دونیا اؤلکهلری ایله کونستروکتیو علاقهلر، قونشو و رئگیون اؤلکهلری ایله علاقهلرین درینلشمهسی، دوست دؤولتلرله امکداشلیق سوییهسینین آرتیریلماسی ایران اوچون بئینلخالق تهلوکهسیزلیکدن ایرلی گلن ضرورتدیر"، - دئیه ه . روحانی قئید ائدیب.
پرئزیدئنت علاوه ائدیب کی، رسمی تئهران نووه رازیلاشماسینین ایستهنیلهن شرطینین پوزولماسینی جاوابسیز قویمایاجاق: "ایران هئچ بیر حالدا شرطلری ایلک پوزان طرف اولمایاجاق".


text:
او دونیادا بو دونیایا تای دیر
دوکتور جئری
"تئهران ملهمی" یازیسیندا اوخودوق:
وای زنگینه اؤزومو اوستاد دفترینین ائوینه چاتدیردیغمیدا اوستاد اؤلوم یاتاغیندا، ساییر-باییر ائلهمکدهایدی.
ایندیسه اولایین قالانی:
ائشیکدن آمبولانس سسی گلیردی...
سئوینجک:
- ائله بیل آمبولانس گلدی- دئیه آشاغییا ائندیم. قاپینی آچینجا اورژانس مأمورلاری یوخاری چیخیب اوستادی آمبولانسا داشیدیلار...
بیز خستهخانا یئتیشنده، اوستادا شوک وئریردیلر اوستاد ایسه یاریم مئتیر گؤیه سیچراییردی!
خانیم دفتری گؤزلرینین یاشینی ساخلایا بیلمیردی. سوسقون- سوسقون آغلاییردی. دوکتور آی-سی- یو اوتاغیندان چیخینجا قاباغینا قاچدیم:
- دوکتور!..نئجه اولدو؟!..
گولومسه دی:
- چوخ شوکور..قضانی سوْودو...
تلهسیک خانیم دفترینین یانینا قوشدوم:
- خانیم دفتری..خانیم دفتری! اوستادین حالی یاخشیدیر.
دوداقلاری قاچدی، اللرینی-یاشینی گؤیه قالدیریب نهسه دئدی.
***
آی-سی-یونون قاباغینداکی اوتوراجاقدا اگلشمیشدیک. خانیم دفتریدن،
- اوستاد نییه بیردن- بیره بو حالا دوشدو؟- دئیه سوروشدوم .
- آخشام اوستاد فرهیخته بیزه قوناق گلمیشدی..
- هانسی اوستاد فرهیخته؟!..فارس بئیین فرهیخته؟!!
خانیم دفتری باشی ایله، "هن" دئیهرک سوردوردو:
- تورک میللت وکیللرینین آنایاسانین اون بئشینجی مادهسینین ایجرا اولونماسی حاققیندا جومهور باشقانینا یازدیقلاری دیلکچهدن سؤز دوشونده، اوستاد فرهیخته بو ائیلهمی بؤیوک بیر خیانت سایاراق ایمضا آتلانلاری اردوغانین جاسوسلاری آدلاندیردی.
- بو سؤزلره اوستاد دفترینین تپکیسی نه اولدو؟!
-اوستاد دفتری ده قان باشینا آتلانیب قیزغین-قیزغین،"ائی آللاه! نییه بیزی اؤلدورموسن بو شئوینیستلرین، مانقورتلارین الیندن قورتولاق؟!" دئیه قیشقیردی؛ اوستاد فرهیخته ده کوسوب گئتدی. یاریم ساعات سونرا اوستاد گؤردویون حالا دوشموشدو.
اوزونتو ایله باشیمی توولاییب دئدیم:
- اوستادین دوعاسی نه تئز موستجاب اولموش، کئشکه اؤلوم یئرینه تانریدان اون بئشینجی مادهنین ایجرا اولوماسینی دیلهیردی!!
***
ائرتهسی گون، اوستاد دفترینین گؤروشونه گئتدیم. رنگ-روفو یئرینه گلمیشدی. آلیندان اؤپوب الینی سیخدیم. گولومسهدی:
- دوکتور!.. آللاه اوستاد فرهیختهنین قاپیسینی باغلاسین!.. او دونیایا گئتدیم ده قاییتدیم!..
ساتاشدیم:
- هله او دونیادا نه وار نه یوخ؟!
گولدو:
- هئچ!.. او دونیادا ائله بو دونیایا تایدیر!
شاشیردیم:
- نئجه؟..نئجه؟!..او دونیادا بو دونیایا تای دیر؟!!..
اوستاد دفتر باشی ایله سورغومو دوغرولاردی:
- هوشوم باشیمدان چیخیب باییلاندا، گؤردوم اؤلموشم، قبیر ائوینه یاتمیشمام. گئجهنین بیر واختی تاققا-قاق ایله قبیرین آیاق اوجو آچیلیب ایکی آداما بنزهمز ایچرییه سوخولدولار. قورخودان اؤزومو ییغیشدیردیم. نکیر ایله مونکر ایدیلر ائله بیل. سالامسیز-کالامسیز بیری دئدی:
- من ربک..
او بیری ایسه :
- من نبیک..
ائله ساندیم اؤزلرینی تانتیدیریرلار دئدیم:
- من ده اوستاد دفتری!
سؤزومدن بیرینجیسی آجیقلانیب دئدی:
- بَیّم بیلمیرسن بو دونیانین رسمی دیلی عربجهدیر نییه تورکجه دانیشرسان کافیر!!
سونرا یولداشینا ایشاره ائلهدی، آتدیلار منی تپیگین آلتینا.
علاجیم کسیلمیشدی یالوارماغا باشلادیم:
- آغالار!!.. منی باغیشلایین. من آنلامامیشام اؤلوم آرزوسو ائلهمیشم! اصلن من پئشمانام اؤلموشم. ایجازه وئرین گئدیم عربی اؤیرهنیم سونرا خیدمتیزه گلیم!!.. سیزی بالالاریزین جانی وورمایین!.. ائی وای اؤلدوم وورمایین!!..
ملکلر قاققاناق چکیب سؤزلریمه گؤلهرک داها بتر تپیکلمگه باشلادیلار. تپیکلرین ضربیندن بیردن اؤزومه گلیب اؤزومو خستهخانادا گؤردوم....
گؤنده ر بؤلوم لر: حیكایه و گولمهجهلر
دوکتور جئری نین تهران ملهمی نه بیر جواب!
تبریز ملهمی !
بیر هفته اونجه دن، تورک شیناس عابباس ائلچین له- شیخ آغامیز آخوند امیرحوسین (بهبود) مورادی یه خبر وئریلمیشدی، پایتخت ده اولان فارس دیلی قورومو باشقانی ،مجلیسیمیزده تورک دیللی اولان دئپوتادلاریمیز(ماده اون بشه گوره ایمضا ائدنلر) اوچون، هم بیر محللی معاینه همده بیر محللی تحقیقات ائیلمک ، اولکه میزه گلمه لری لازیم دوشوب. بیردن خبر وئریلدی: بش دیقه چکمه میش قوناقلاریمیز دئدییمیزآدرسه یئتیشه جک.
او زامان گلیب چاتدی، ماشیندان قوناقلار دوشوب چوخ گوزل قارشیلاندیلار، اوپوشوب -گوروشندن سونرا، گئچیب ایستراحت ائتدیلر.
صاباحی بویوک بیر مجلیس قورولموشدی. مجلیسیمیزین آشاغی باشدان -یوخاری باشاجان بویوک آداملار ،جراحی دوکتور-ایقتیصادجی-زاوودچی-داواناخاناچی-کوره چی لر بیر طرفده ، یازیچیلار- شاعرلر -نوحه خانلار-سیره چی-دسته چی لرده بیر طرفدن ،جابه جا -ردیفله اؤز یئرلرینده اوتوروب گوزلری –اوزلری پایتخت دن گلن فارس دیلی قورومو باشقانینا زیلله یب –باخیردیلار. هردن بیری قوناقیله اوز-اوزه یاسلاشاندا ،قوناق بیر گولومسوله نیب ،مجلیسده اوتوران شخص، الین سینه یه آپاریب، یئریندن بیر قاریش دوروب، اؤز ایراده تین بیلدیریردی.
ایلک آخوندوموز ، دانیشماقا باشلادی :خداوند مهربان و رحیم ، بر ما خیر و برکت زیاد بخشیده است. پس برای پروردیگار نماز بگزارید و قربانی کنید، محققا دشمن تو مقطوع النسل است .آخوند امیر حوسین(بهبود) مورادی دوشمنی دیله گتیرنده، بیر ناراحات حالتده ،عابباس ائلچینه باخدی، سیره چیلردن بیری اوجا سسله بیر صلوات چونده رین،دئمکده.... دوشن آخیر هاوا مجلیسدن بیرده عابباس ائلچینین اوستوندن، گوتورلندی.
سونرا شهرلریمیزدن بیر نئچه گوزل بویوک آداملاردان، فارس دیلیمیزین فلسفه سیندن نییه اونو اوخویوروق؟ افسانه وی قهرمانلاریندان چوخلی دانیشیق آپاریلدی. آخیردا کندلرین بیریندن بیر قوجا کدخدایا نوبت یئتیشدی. تریاکی بوغلارینا بیرده قارا رنگ قویان باشینین توکلرینه ال چکیب، دانیشماقا باشلادی: مهمان ما خوش آمدند! به عرض ملوکانه موبارک می رسانم، در ادامه کار شما ما هم در دهکدهای خود خدماتی به انجام رساندیم. نام پیش از هزار دهکده- شهر-منظقه- کوه -رودخانه ترکی را عوض کردیم اسم فارسی گذاشتیم .نمونه آنرا می آورم !سییاری را سیه رود، یام را پیام، آراز را ارس، کمچی را کیامک، علمدار گرگر را هادیشهر، ......قراردادیم. بونلاری دییه نده فارس دیلی قورومو باشقانی آلما یئییردی، بیر قاچ پیچاقیله قوپاردیب، الیله اوزادیب گوله- گوله اونا طرف اوزادیب،دئدی: بییا جان دلم ،بفرما حق شماست، بفرما بخور! کدخدانین ایکی الی سینه ده ،قاچا- قاچا قاچیب، تیکه آلمانی اوندان آلیب، ائله اونون یانیندا یئدی!
عابباس ائلچین سوزی اله آلاندا قوناقی چوخ یاغلادی، اورتا سوزونده بئله دئییردی: .....مهمان گرامی ما همگی از شما جنابعالی انتیظار داریم به درخواست ما که تدریس زبان ترکی در مدارس است توجه نمایید. ائله بو سوزی دییه نده فارس دیلی قورومو باشقانی یئرینده بیر قرنشدی، ائله بیل عقرب شالوارینا گیرمیشدی، آخوند امیرحوسین مورادی نین ناراحاتچیلیقی چوخالمیشدی، اوتوران قوناقلارین هامی سی ولولییه
دوشموشدولر،خیلاصه عابباس ائلچین سوزون چوخ عذابلا قوتاردی..... .
سوز ایندی قوناقینیدی، قوناق دیله گلدی: به نام خدا، من خیلی مفتخرم که امروز اینجا در قلب تپنده مملکت عزیزمان هستم از روحانی مجلس از بزرگان به خصوص کدخدای دهستان مربوطه سپاسگزارم از کدخدا می خواهم بیشتر تلاش کنند. کدخدا یئریندن دوردی، بیر گوزل اییلیب- دوزلدی .قوناق دیله گلدی خواهیش دارم ازت، آخر جلسه یک روگرفت(فتوکپی!) از آن لیست برام بدهید. کدخدا الین گوزونون اوستونه قویدی. قوناق آخیر سوزلرینده یدی: .....آخر سر باید در جواب امثال عباس ائلچین ها باید به گویم: ما نمی توانیم به عقب برگردیم، نمی توانیم ترمز این ماشین را بکشیم ،برای اینکه دو سه نفر اجنبی پرست به امیالشان برسند، من در اینجا می گویم به جرس قاطع در این عمل خود می مانیم !به کوری چشم دشمنان این مرز بوم .هامی صلوات چونده ریب ، قوناق دوراندا آیاقا هاهی قوناقلار آیاقا دوردولار. هره بیر یولیله اؤزون قوناقا یاخینلادیردی، بیری جیبیندن خودکار چیخاردیب هدییه ائیله ماقیله ،بیری گوروشماقیله اؤز ایراده تین بولوندوروردی. کدخدا یاخینلاشیب جیبیندن بیر قیش امرودی چیخاردیب ،وئردی .خیلاصه قاپییاجان خوداحافیظ لشمه لر ایدامه سی واریدی.
اون دیقه دن سونرا بیر آخوند امیر حوسین مورادی بیر عابباس ائلچین بیرده قوناق قالمیشدی. قوناق قاش قاباغین ساللاماقیله معلومودی عابباس ائلچیندن ناراحاتدی، ایسته میر گئجه نی قالسین ،آمما بو طرفدن ده گئجه دن خیلک گئتمیشدی ،دیله گلدی: یه جایی هست استراحتی کنیم اما با این اوضاع احوال، تنهایی می ترسم ،یک نفر هست که با من در اینجا بخوابد؟ تالارین نگهبانی کئفلی ایسگندر جوابیندا، دئدی: قوربان من اینجا هستم باهم می خوابیم .
گئجه یاری سی بیر- ایکی پیشیک ائشیکده بوغوشوردولار. قاناق یوخودان آییلیب، چوخ هاراسان کئفلی ایسگندری اویادیب، دئدی: برادر مثل اینکه در بیرون عملییات خرابکارانه است!؟ کئفلی ایسگندر یوخودان آییلدی، بیر قولاق آسیب ،سونرا دئدی: عملییات خرابکارانه هست اما به ما ربطی ندارد! اما اگر می ترسی؟ بیا پیش من بخواب. قوناق ائله بو سوزی ایسگندردن ائشیتدی، تز اؤزون وئردی اونون یانینا،کئفلی ایسگندر یئرینین ایچینده بیر گوزلرین آچیب قوناقا باخدی، ائله اوجورسونا یوخی باسدی .
چونکی گئچن جلسه نین هاواسینا یوخلامیشدی ،یوخودا گوردی بیر یولدا گئدیر، ایسته یر بیر یئرده ایشله سین. بیردن بیر دگیرماندان بونو سسله دیلر، سسه ساری گئدیب- دانیشاندان سونرا اونلارا باشلایب ایشله دی .بوغدالاری دگیرماندان گتیریب خاورماشینینا وورودولار، بیردن بیر پاسیبان سوت چالدی کی:اوغرولاری قویمایین، دگیرمانی بوشاتدیلار. هره بیر طرفده گیزلندی، اودا قاچیب دگیرمانین ایچه ریسینده گیزلندی.
اوردا بیر قوجا کیشی ایشله ییردی، اون بش باجادان اون توکولوردی، بیریندن چوخ- بیریندن آز- آخیرداکیندان چوخ آز اون گلیردی. قوجادان خبر آلدی: بونلار ندیر؟ باجادان توکولور؟ قوجا ،دئدی: ائولادیم، بونلار هر اینسانین روزوسودی، باخ او چوخ توکولن باجا هامییا، خیدمت ائیلییه ن جلیل ممدقلی زاده نیندی، اوندان سونراسی نیما یوشیج ، او بیرسی جواهر نعل نهرو، او بیرسی ده شکسپییریندی، سانییا- سانییا گلیب یئتیشدی یاپ او آخیرداکی باجییا، هردن بیر توزاناق گلیب یرتیقدان دوشوردی! اوردا قوجا دایانیب، باشین آشاغا سالدی. کئفلی ایسگندر سوروشدی: بو بس؟ قوجا ،دئدی: او یرتیق سیزین قوناقیزین روزی یرتیقی دی! کئفلی ایسگندر چوخ تاسف ائیله دی، ناراحاند حالدا ،دئدی: یوخ، بو دوز ایش دئییل ،ایندی او یرتیقی من بیر آز گئنیشله ده رم! بارماغین اوزادیب ایسته دی یرتیقی بیر آز گئنیشلتسین، اوندا بیر هاوار سسی بونو یوخودان آییدیب گوردی کی: وای آتاوین ائویله! قوناقین شالواری آشاغی، بارماغی قوناغین دالیدا آیری یئرینده !
عابباس ائلچینده قاپینی آچیب، آیاق اوسته ،هاراسان- هاراسان اونلارا، باخماقدا !!
محمد علی برزگر(گرگرلی آراز)
گؤنده ر بؤلوم لر: حیكایه و گولمهجهلر
تئهران ملهمی
دوکتور جئری
تئلئفون کسینتیسیز زنگ چالیردی. تلهسیک دستگی قاپدیم، اوستاد دفترینین خانیمی ایدی:
- دوکتور!..دوکتور!.. تئز اؤزونو یئتیر، اوستاد دفتری گئتدی الدن...
سؤزلری آغلاما سسی ایله سونلاندی. آیاقیالین اؤزومو دؤردونجو قاتا، اوستادین ائوینه چاتدیردیم. قاپی آچیق ایدی. اوستاد دفتری تختین اوستونه اوزانمیشدی. رنگ- روفو آغاپپاق ایدی. الیمی آلنینا قویدوم، بومبوز ایدی. دامارینی توتدوم، چوخ یاواش ووروردو.
- اورژانسا زنگ ووروبسوز؟!
اوستادین خانیمی:
- وورموشام، دئدیلر، "تبریز"ده آمبولانس یوخدور، "تئهران"دان گؤندهرهجکلر..اودا هله گلیب چیخماییب- دئیه سیزیلدادی.
الیمدن بیر ایش گلمیردی. اوستاد گؤزومون قاباغیندا الدن گئتمکده ایدی. الیندن یاپیشدیم. "اوستاد!..بیرآزجیق دؤزون.. ایندی آمبولانس یئتیشر" دئدیم. اوستاد دفترینین دوداقلاری ترپندی. بلیرسیز بیر شئیلر دئییردی. قولاغیمی آغزینا یاخینلاشدیردیم:
- ده.. ده .. دده.. ده ده..
اوستادین خانیمینا دؤندوم:
- ائله بیل ددهسینی ایستهییر، تئز زنگ وورون ددهسینی گلسین.
آجی- آجی گولومسوندو:
- اوستادین ددهسی قیرخ ایل بوندان قاباق تانری رحمتینه گئدیب!
- دده..دده دئییر آخی!!..
اوستادین خانیمی گؤزلرینین یاشینی سیلدی:
- اوستاد دفتری اوتوز سککیز ایلدیر، " 15.نجی مادّه- 15.نجی مادّه" دئیه آنادیلمیزین مدرسهلرده اوخونماسی یولوندا موباریزه آپاریر. ایندی ایسه "15.نجی مادّه" سؤزونو دوزلده بیلمیر دئسین، دئییر: ده.. ده .. دده.. ده ده..
باشیمی آشاغی سالدیم، ائشیکدن آمبولانس سسی گلیردی.....
گؤنده ر بؤلوم لر: حیكایه و گولمهجهلر
فارس دیلی قورومونون باشقانی اؤلدورولدو
دوکتور جئری
گوروپ-گوروب سسی بیرآن کسیلمیردی. تلهسیک قاچیب قاپینی آچدیم . اوستاد دفتری ایدی. ایچرییه سوخولوب قاپینی باغلادی:
- دوکتور! منی دولاندیر بالالارین باشینا...منی بیر یئرده گیزلت!!
چاش-باش قالدیم:
- اوستاد!..نه اولوب؟!...نه ایش گؤروبسن؟!..نییه گیزلهدیم؟!!
اوستاد دفتری تؤوشویه- تؤوشویه سیزیلدادی:
- فارس دیلی قورومونون باشقانینی اؤلدودوم!
قورخودان گئری چکیلدیم:
- نمنه؟!..نمنه؟! فارس دیلی قورومونون باشقانینی اؤلدوردون مو؟!.. سیزکی مدنی- اویغار بیر اینسانسیز. نئجه بو ایشی گؤره بیلدینیز؟!..
آیاقلاری اسمگه باشلادی، یئره چومبلدی:
- خیاباندا باشقان ایله قارشی قارشییا گلدیم. تانیشلیق وئردیکدن سونرا بیلهسینه دئدیم، " سیزین ایستهیینیزه قارشین، بیز، بو ایل تبریز بیلم یوردوندا آنا دیلیمیز تورکجهنی اوخوماغا باشلامیشیق؛ اینشاالله گلن ایل یا اوبیری ایل مدرسهلرده ده دیلیمیزی اوخویاجاغیق" دئدیم. منیم بو سؤزلریمه باشقان باشلادی گولمگه..
اوستاد دفترینین سؤزلرینی کسدیم:
- حتمن سیزده باشقانین گولمگیندن آجیقلانیب پیچاغی سوخدونوز قارنینا؟!!
یازیق-یازیق باشینی تؤولادی:
- یوخ!.. باشقان گولوب، گولوب، یئره ییخیلدی، گولمکدن اؤلدو!
گؤنده ر بؤلوم لر: حیكایه و گولمهجهلر
ائششگین حئسابی
دوکتور جئری
ماشینی درهیه دیغیرلانیب شئیخ آغانین بؤیوک آغازادهسی اؤلموشدو. ائو یاسا باتمیشدی؛ آغلاشما سسی بیر آن کسیلمیردی. شئیخ آغا باشینا تاپدایا-تاپدایا اوغلانلارینی یانینا چاغیردی:
- بالالاریم!.. رحمته گئتمیش قارداشیزا بیر ایش گؤرمهلیسیز قبیر عذابی چکمهسین!
اورتانجی اوغلو سیزیلدادی:
- آتا!.. قارداشیمیز نامازینی قیلاردی، اوروجونو توتاردی، خوُمس-زکاتینی وئرردی، زییارتینی گئدردی، ساققالینی قویاردی، او نییه گرهک قبیر عذابی چکسین؟
شئیخ آغا باشینی آشاغی سالیب دیزینه تاپدادی:
- یادیزدادیر نفت دکلی یوخ اولدو.. بللی ده اولمادی اونو کیم اوغورلاییب؟!!
- هه..هه.. یادیمیزدادیر!
- اونو قارداشیز اوغورلامیشدی!
- یووو....!!!
- هله او یوز بیرمی اوچ میلیارد... اونوندا آشیرماسیندا قارداشیزین الی وار ایدی! آی بالالاریم..هانسی دئییم؟!!..
- آتا..ایندی دئییرسن نئیلهیک قارداشیمیز قبیر عذابی چکمهیه؟!
شئیخ آغا بیر آز دوشوندو:
- بیر نفر تاپمالیسیز بیرینجی گئجه، قبیرده قارداشسیزین یانینا اوزانیب نکیر-مونکرین جاوابینی وئره.
کیچیک اوغلان دیله گلدی:
- کنده، قلئچی مورتوض آدلی یوخسول بیر کیشی وار. ائششگ ایله گئدیب مئشهدن اودون گتیریب ساتار؛ سانیرام پول قارشیلیغیندا بو ایشه راضی اولا.
***
شئیخ آغانین اوغلانلاری قئلیچی مورتوضون قاپیسیندا ایدیلر:
- اشی..بیلیریک سن چتینلیکله گئچینیرسن، قاردا-بوراندا ائششک ایله گئدیب مئشهدن اودون گتیریب ساتیرسان. سن ایلک گئجه قبیرده بیزیم قارداشین یانیندا یاتسان، سنه بیر پئیکان وانئت آلیب سنی بو فلاکتدن قورتاراریق.
قئلیچی مورتوض اؤز- اؤزونه،" یاخشی اولدو، ائششگی ساتیب ائولهنهرم، پئیکان-وانئتله اودون گتیریب ائویمی گئچیندیرهرم"-دئیه دوشونهرک راضیلیغینی بیلدیردی.
قئلیچی مورتوضو اؤلونو یانینا اوزادیب بوغولماسین دئیه قبیرین آیاق طرفیندن بیر اویوق قوبدولار. پئیکان وانت فیکری ایله، آرواد فیکری ایله شیرین یوخویا جومان قلئیچی مورتوض گئجهنین بیر واختی تاققاتاق سسینه یئریندن داشلاندی. گؤردو؛ الی دگنکلی ایکی آدام بنزهمز قورخونج یاراتیق قبیرین آیاق طرفیندن ایچری گیردیلر. آنلادی؛ بونلار سورغو-سوالا گلن نکیر-مونکردیلر. اورگی گوپ-گوپ دؤیونمگه باشلادی. گلنلرین بیرینه او بیرینه دئدی:
- اده! نکیر هانسیندان باشلایاق؟
مونکر قاققاناق چکدی:
- اؤلن اؤلوب ائله بو دیریدن باشلایاق.
نکیر سوروشدو:
- کیشی دئ گؤروم نئچه یاشین وار؟ نه ایش گؤرورسن؟ اوروج-نامازین نئجه دیر؟..
قئلیچی مورتوض دیلی توتار-توتماز میزیلدادی:
- اللی یاشیم وار، ائششک ایله مئشه دن اودون گتیریب ساتارام، نامازا تزه باشلامیشام،نئچه گوندور، قورآن کیلاسینا گئدیرم، اینشاالله گلن رمضان اوروجدا توتاجاغام!
نکیر حیرصلندی:
- یئکه کیشی!...[قئلیچی مورتوض اوروج-نامازینا گؤره اویغون یئرینه آغاج سوجاقلاریندان قورخودو]... سن نییه ائششگین آرپا یارانهسینی جیبینه قویوب قاباغینا سامان تؤکوردون؟!
- قوربان یانلیش عرضیزه چاتدیریبلار، باشیزا آند اولسون آرپا یارانهسی پولونا سامانی بئله چتینلیک آلماق اولور!!
بو یانیت نکیری یوْشوُدونجا مونکر سوروشدو:
- مئشهیه گئدنده ائششک اودونسوز ایدی مینیب گئدیردین، گلنده، اودون یوکلهیندن سونرا نییه مینیردین؟ ائششگه یازیغین گلمیردی؟!
قئلیچی مورتوض دیلی باغلانینجا مونکر قیشقیردی:
- اولان نکیر! وور بو کؤپک اوغلونو!!
نکیر-مونکر دوشدولر قئلیچی مورتوضون جانینا سحرهجن بیلهسینی دؤیدولر. صوبح اولونجا، شئیخ آغایلا اوغلانلاری گلیب اونو قبیردن چکدیلر ائشیگه. گؤدولر بدنینده سالامات یئر قالماییب. شئیخ آغا قئلیچی مورتوضون باشینی دیزینین اوستونه قویوب سوروشدو:
- اشی دئ گؤروم سنه نه اولوب؟ اوغلومون ایشی نئجه اولدو؟!
قئلیچی مورتوض زاریلتیسینی کسیب قیشقیردی:
- اولان من بیر ائششگین حئسابینی وئریب قورتارا بیلمهدیم، تون به تون دوشموش اوغلوزون حئساباتینی هارادان وئرهیدیم؟!
گؤنده ر بؤلوم لر: حیكایه و گولمهجهلر
کئفلی کونفوسیوس
دوکتور جئری
اؤلکهنین یوز ایللیک گلیشمه- ایرهلیلمه پروقرامینی حاضیرلاماق اوچون دؤولت طرفیندن داناباشلی دوکتور جئری، ترس آوالی قلئیچی مورتوض بیرده گرگرلی کئفلی ایسکندر بؤیوک بیلگین کونفوسیوسون یانینا گؤندریلدی. مملکت باش بیلنلری، کونفوسیوس ایله چایلاشاندان سونرا بو قونودا یاردیمجی اولماسینی، یول- یؤندم گؤستریب اؤیود وئرمهسینی ایستهدیلر. بؤیوک بیلگین ساققالینی تومارلایا- تومارلایا دئدی:
- مملکتینیزه یئدی آی ایچینده بؤیوک بیر ایش گؤرمک ایستهییرسینیزسه بوغدا اکین.
- مملکتینیزه یئددی ایل ایچینده بؤیوک بیر ایش گؤرمک ایستهییرسینیزسه آغاج اکین.
- مملکتینیزه یئتمیش ایل ایچینده بؤیوک بیر ایش گؤرمک ایستهییرسینیزسه اینسان تربیه ائلهیین.
دوکتور جئری آلقیشلاییجی باخیشلارلا کونفئسییوسو سوزهرک یولداشلارینا دؤنوب:
- بو آلتین اؤیودلری نوسخه ائلهییب دؤولتیمیزین حوضورونا چاتدیرمالیییق- دئیه الینی جیبینه سوخدو:
- ائی واخ!.. گؤزلوگوم ائوده قالیب، اؤیودلری سن یاز، اوستاد مورتوض!!
قلئیچی مورتوض اویان- بویانین قورتدالایا-قورتدالایا فیسیلدادی:
- ائله بیل قلمیمی گتیرمهمیشم!!
کئفلی ایسکندر بو دورومو گؤرونجه باشینی تؤولاییب دئدی:
- من یازارام!
دوکتور جئری برک-برک تاپشیردی:
- کئفلی- کئفلی یازمایاسان هااا!!...
***
ایکی گون سونرا کئفلی ایسکندرین یازقیسی باشقانین قاباغیندا ایدی:
مملکته ایچینه نئجه آفتافا گؤتورمک اولار:
- مملکته یئدی آی ایچینده آفتافا گؤتورمک ایستهییرسینیزسه، بوغدا وارید ائلهیین.
- مملکته یئددی ایل ایچینده آفتافا گؤتورمک ایستهییرسینیزسه، اورمان-مئشهلری آرادان آپارین.
-مملکته یئتمیش ایل ایچینده آفتافا گوتورمک ایستهییرسینیزسه، مدرک ساتین.
گؤنده ر بؤلوم لر: حیكایه و گولمهجهلر